RAKYAT HILANG KERJA, YB2 TEBUK ATAP DIBERI DUA KERJA

Kecoh dulu bila rakyat merungut terpaksa melakukan dua kerja, Ahmad Maslan jawab dia ada tiga kerja: Ahli Parlimen, Timbalan Menteri dan Ketua Bahagian UMNO.
Sekarang nampak gayanya, ramai YB Perikatan Nasional pun dah dua kerja.
Sekarang bilangan Menteri 32 dan Timbalan Menteri 38 pada era PN berbanding Menteri 26 dan Timbalan Menteri 27 pada era Pakatan Harapan.
Hadi Awang dan Tiong King Sing masing-masing dilantik Duta Khas bertaraf Menteri ke Timur Tengah dan China.
Pada masa yang sama, 600,000 rakyat Malaysia dilaporkan Jabatan Perangkaan Malaysia menganggur pada Mac lalu, kadar tertinggi dalam tempoh 10 tahun. Lebih menakutkan lagi, MEF anggarkan jumlah ini akan meningkat ke 1 juta orang.
2.8 juta lagi bekerja sendiri sebagai petani, nelayan, penjaja atau bekerja sendiri, yang sangat terjejas dengan PKP.
Ketika rakyat hidup dalam kesusahan lebih 80 Ahli Parlimen PN melakukan ‘dua kerja’. Sebahagiannya ada rekod yang tidak cantik. Kes rasuah. Kes politik wang.
Setiap Ahli Parlimen terima gaji sebulan RM16,000 dan elaun sebulan RM8,300.
Kalau yang jadi Menteri, selain gaji dan elaun Ahli Parlimen, mereka terima anggaran gaji Menteri RM13,000 (tak termasuk elaun).
Elaun di GLC berbeza-beza. Antara yang paling gembira tentulah Pengerusi TNB baru yang akan masuk pejabat esok, Mahdzir Khalid. Tahun lepas, Pengerusi TNB menerima bayaran elaun dan lain-lain berjumlah RM876,790.57 (setahun). Jadi pendapatan Mahdzir setahun akan mencecah RM1 juta!
Mungkin elok disenaraikan satu demi satu 80 Ahli Parlimen ini termasuk kelulusan mereka serta gaji dan elaun yang akan diterima. Sekurang-kurangnya, pengundi mereka akan tahu.
NIK NAZMI NIK AHMAD
Ahli Parlimen Setiawangsa
11 Mei 2020.

0

0

votes
Article Rating
Kongsikan artikel ini


PRK CHINI PERMULAAN BERSATU DIKETEPIKAN, HANYA MN DIUTAMAKAN?

Walaupun tarikh PRK Dun Chini belum lagi ditetapkan, tetapi UMNO telah mula menampakkan keinginan untuk meninggalkan Bersatu dalam kempen pilihanraya tersebut.
Berdasarkan tweet Setiausaha Agung BN, Annuar Musa, beliau menyebut, BN hanya akan bersama Muafakat Nasional atau MN dalam usaha mengekalkan kemenangan di Dun Chini itu.
MN adalah muafakat atau kerjasama politik antara UMNO dan Pas yang turut disokong oleh BN bagi mengjdapi pilihanraya akan datang.
Dengan itu, adalah jelas bahawa Perikatan Nasional atau PN yang menjadi kerajaan di mana Perdana Menteri, Muhyiddin Yassin daripada Bersatu ada dalam gabungan itu tidak akan dilibatkan sama sekali dalam kempen PRK itu nanti.
Setelah sebelum ini Najib Razak mengatakan sokongan UMNO kepada PN hanya sehingga PRU15 saja dan kemudian Timbalan Presiden UMNO, Mohamad Hassan turut mengesahkan UMNO hanya mahu bekerjasama dengan Pas dalam MN dalam pilihanraya akan datang, PRK Chini nampaknya adalah permulaan UMNO dan Pas untuk mengenepikan Bersatu dan PN.
Kenapa Annuar tidak mengatakan PN yang akan bergabung tenaga untuk memenangi PKR Chini itu?
Mengapa hanya MN saja?
Jelas bahawa PN dan Bersatu tiada harga di mata UMNO dan BN walaupun mereka bersama dalam kerajaan sekarang ini.
Apa nasib Bersatu seterusnya jika hanya melalui MN saja kemenangan di Dun Chini sudah mampu dicapai dengan cemerlang?
PRK Dun Chini bakal diadakan berikutan kematian Adunnya, Abu Bakar Harun, baru-baru ini.
Dalam PRU14 lalu, Abu Bakar menang kerusi tersebut dengan majoriti 4,622 undi menewaskan Mohd Razali Ithnain (PKR) dan Mohd Fadzil Noor Abdul Karim daripada Pas.
(ShahbudinHusin 12/05/2020)

0

0

votes
Article Rating
Kongsikan artikel ini


SETELAH ANAKNYA ‘DIPANCUNG’, APA LANGKAH MAHATHIR SETERUSNYA TERHADAP MUHYIDDIN?

Mukhriz Mahathir kini sah sudah hilang sokongan majoriti untuk terus kekal sebagai Menteri Besar Kedah.
Selepas dua Adun PKR mengisytiharkan diri mereka menjadi Bebas dan menyokong PN yang menjadi kerajaan di peringkat Pusat, difahamkan ada empat lagi Adun Bersatu juga turut berbuat demikian.
Dengan yang demikian, dalam waktu terdekat ini sudah pasti Kedah akan memperolehi seorang Menteri Besar baru.
Berikutan Pas mempunyai jumlah kerusi terbanyak iaitu 15, adalah dijangkakan calon Menteri Besar adalah daripada parti tersebut.
Menjelang usul undi tidak percaya terhadap Perdana Menteri yang akan dibawa oleh Tun Mahathir Mohamad di Sidang Parlimen 18 Mei depan, terpecatnya Mukhriz ini menunjukkan Muhyiddin Yassin tidak berdiam diri dalam usaha untuk mempertahankan kedudukannya.
Oleh kerana Tun Mahathir ingin menjatuhkannya melalui usul undi tidak percaya, Muhyiddin telah lebih dulu menumbangkan Mukhriz, anak kepada Mahathir.
Jatuhnya Mukhriz ini bukan saja memperlihatkan Muhyiddin sedang bersungguh untuk mempertahankan kedudukannya sebagai Perdana Menteri, bahkan juga untuk mengekalkan kedudukannya selaku Presiden Bersatu yang akan dicabar oleh Menteri Besar Kedah itu dalam pemilihan parti yang dijangka diadakan dalam suku ketiga tahun ini.
Tanda kedudukan sebagai Menteri Besar, harapan Muhyuddin ternampak lebih cerah untuk mengekalkan kedudukannya selaku Presiden Bersatu dalam pertembungan dengan Mukhriz nanti.
Muhyiddin mungkin hanya tidak mampu mempertahankan jawatannya itu jika beliau berjaya ditumbangkan dalam usul undi tidak percaya oleh Tun Mahathir.
Dalam usahanya ini, Muhyiddin nampaknya mendapat sokongan dan bantuan daripada Azmin Ali kerana dua Adun yang mengisytiharkan diri mereka menjadi Bebas itu memang dikenali sebagai “geng kartel” dalam PKR.
Hanya setelah dua Adun PKR Itu mengumumkan menjadi Bebas, barulah ia diikuti oleh empat Adun Bersatu kemudiannya.
Tetapi, apa yang baiknya dengan tersungkurnya Mukhriz ini ialah ia dengan sendirinya memadam khabar-khabar angin yang mengatakan usul undi tidak percaya Tun Mahathir terhadap Muhyiddin hanya suatu drama semata-mata.
Diperkatakan di merata-rata sebelum ini bahawa kononnya usul undi tidak percaya itu hanyalah taktik Tun Mahathir untuk mengesahkan kedudukan Muhyiddin sebagai Perdana Menteri dan seterusnya untuk menghalang kemaraan Anwar Ibrahim.
Kini dengan anaknya sendiri “dipancung” oleh Muhyiddin menjelang seminggu sebelum usul undi tidak percaya dibentangkan, tentulah tidak masuk akal apa yang dilakukan oleh Tun Mahathir itu hanya suatu drama semata-mata.
Permusuhan Tun Mahathir dengan Muhyiddin sekarang ini bukan saja sesuatu yang tidak main-main, malah menunjukkan Muhyiddin satu-satunya musuh politik yang berani bertindak “paling kejam” terbadap bekas Perdana Menteri itu.
Tun Abdullah Badawi dan Najib Razak ketika menjadi Perdana Menteri tidaklah sampai hati bertindak terhadap Tun Mahathir sepertimana yang Muhyiddin lakukan sekarang ini.
Muhyiddin bukan saja “memancung” anak Tun Mahathir daripada jawatannya, malah sebelum ini telah cuba mengadakan mesyuarat Bersatu tanpa memanggil dua beranak itu serta ingin memecat mereka daripada Bersatu.
Walaupun mesyuarat itu telah ditangguhkan, tetapi difahamkan Muhyiddin tidak pernah menangguhkan keinginannya untuk membuang Tun Mahathir dan Mukhriz daripada Bersatu.
Bellau dikatakan hanya menunggu detik dan waktu yang sesuai saja untuk meneruskan hasratnya itu selepas ini.
Meskipun demikian, Tun Mahathir yang sebelum ini ibarat “harimau luka” kerana dikhianati oleh Muhyiddin yang telah memintasnya merebut kerusi Perdana Menteri, tentunya kini bertambah sakit hati apabila anaknya, Mukhriz pula dijadikan korban oleh Muhyiddin.
Beliau tentu saja tidak akan berdiam diri dan pasti melipat-gandakan lagi usaha untuk menumbangkan Muhyiddin pada undian usul tidak percaya Isnin depan nanti.
Apakah langkah dan tindak balas seterusnya daripada Tun Mahathir?
Yang pasti, menjelang 18 Mei ini, drama pergelutan politik antara Tun Mahathir dengan Muhyiddin tentu akan menyaksikan babak-babak baru yang lebih mendebarkan lagi.
Ini kerana Tun Mahathir adalah seorang yang tidak pernah mengalah apabila ditekan dan kerapkali beliau akan menjadi lebih cergas, tambah kreatif serta kian bertenaga setiap kali bertambah asakan diberikan kepadanya.
Apakah nasib Tun Mahathir kali ini, mampukah beliau menjadikan seorang lagi Perdana Menteri sebagai mangsanya atau beliau yang akan menjadi korbannya?
(ShahbudinHusin 12/05/2020)

0

0

votes
Article Rating
Kongsikan artikel ini


DISEBABKAN SOKONGAN AHLI2 PARLIMEN UMNO KEPADA MUHYIDDIN ATAS KAPASITI INDIVIDU, ZAHID HAMIDI TIADA HAK ARAH UNDI EN-BLOC

Pengerusi BN merangkap Presiden UMNO yang sedang berdepan 87 kes mahkamah, Ahmad Zahid Hamidi mengumumkan, BN yang mempunyai 43 Ahli Parlimen sentiasa memberi sokongan penuh kepada kepimpinan Muhyiddin Yassin selaku Perdana Menteri.
Katanya, BN adalah kelompok terbesar dalam memberi sokongan kepada Muhyiddin sehingga Presiden Bersatu itu dapat dilantik sebagai Perdana Menteri dan membentuk kabinet kerajaan atas nama Perikatan Nasional atau PN.
Seterusnya, Zahid Hamdii juga mengumumkan, BN akan mengundi secara en-bloc bagi menyokong Muhyiddin dalam usul undi tidak percaya di Parlimen pada 18 Mei depan.
Kenyataan Zahid Hamidi ini dengan sendirinya menunjukkan ada beberapa maksud tersurat dan tersirat daripadanya.
Apabila beliau mengatakan BN yang mempunyai 43 Ahli Parlimen adalah blok terbesar yang memberi sokongan kepada Muhyiddin, ia adalah peringatan tanpa berselindung Zahid Hamidi kepada Perdana Menteri agar jangan main-main dan tidak lupa kepada UMNO dan BN.
Dengan kedudukan sebagai blok terbesar yang disebutnya itu, ia bermaksud bahawa BN bukan saja boleh menyokong Muhyiddin, malah senang juga untuk menjatuhkannya.
Secara tersiratnya ia barangkali adalah ancaman halus kepada Muhyiddin agar selain perlu berlaku adil dalam pengagihan “harta rampasan perang” kepada UMNO, tetapi perlu juga melihat-lihat kes mahkamah yang sedang dihadapi oleh beberapa pemimpin UMNO, termasuk diri Presiden UMNO sendiri.
Selain itu, sokongan terbuka BN yang diumumkan Zahid Hamidi ini juga menunjukkan kedudukan Muhyiddin masih belum cukup stabil untuk berdepan usul undi tidak percaya daripada Tun Mahathir.
Kiranya kedudukan majoriti buat Muhyiddin sudah cukup selesa, sokongan daripada BN tidaklah perlu dizahirkan secara terbuka, lebih-lebih lagi dengan pengumuman untuk memberi undi secara en-bloc.
Adakah ini bermakna jika undian secara en-bloc tidak diberikan, Muhyiddin tidak mendapat sokongan yang penuh daripada Ahli-Ahli Parlimen UMNO dan BN untuk terus kekal sebagai Perdana Menteri?
Tetapi, memberi undi secara en-bloc sebagaimana yang disebut Zahid Hamidi itu sebenarnya adalah bercanggah dengan status sokongan UMNO kepada PN itu sendiri.
Berikutan susunan kabinet oleh Muhyiddin yang tidak memuaskan hati UMNO sebelum ini, Zahid Hamidi pernah menegaskan sokongan Ahli-Ahli Parlimen parti itu kepada PN hanyalah melibatkan kedudukan mereka secara individu, bukan melibatkan UMNO sebagai sebuah parti.
Jika sokongan kepada Muhyiddin dan PN hanya melibatkan kedudukan Ahli-Ahli Parlimen secara individu, bagaimanakah pula undian dalam usul tidak percaya mahu dilakukan secara en-bloc?
Tidakkah ini sesuatu yang bercanggah?
Yang nyata, selagi sokongan Ahli-Ahli Parlimen UMNO kepada Muhyiddin adalah masih atas kapasiti individu dan tidak diubah kepada sokongan dalam bentuk parti daripada UMNO, Zahid Hamidi pada hakikatnya tidak ada hak langsung untuk mengumumkan undian secara en-bloc untuk mengekalkan kedudukan Perdana Menteri.
Yang boleh memberi unri secara en-bloc adalah Pas kerana sokongan meteka kepada Muhyiddin adalah atas kapasiti parti secara rasmi.
Sebagaimana sokongan yang diumumkan sebelum ini adalah atas kapasiti individu, Ahli-Ahli Parlimen UMNO dan BN seharusnya juga diberi hak secara individu untuk memberi undi mereka dalam usul undi tidak percaya itu nanti.
Lagi pula, tentulah tidak manis jika Ahli Parlimen veteran seperti Tengku Razaleigh Hamzah misalnya, turut dirampas hak untuk mengundi secara individu dengan diarah patuh kepada ketetapan mengundi secara en-bloc itu.
Begitu pun, Ahli Parlimen yang tidak setuju dengan ketetapan mengundi secara en-bloc yang diumumkan Zahid Hamidi itu masih boleh memilih tidak hadir ke Parlimen sebagai tanda protes bahawa hak mereka telah dicabuli.
Apa pun, pengumuman sokongan Zahid Hamidi semalam lebih menyerlahkan kedudukan Muhyiddin masih belum selamat, tetapi disaluti tekanan halus agar beliau tunduk kepada kehendak dan kemahuan UMNO.
(ShahbudinHusin 13/05/2020)

0

0

votes
Article Rating
Kongsikan artikel ini


MUHYIDDIN TAKUT, SAH TIADA SOKONGAN MAJORITI?

Speaker Parlimen, Mohamad Ariff Md Yusof memaklumkan Sidang Parlimen pada 18 Mei ini hanya untuk istiadat pembukaan dan Titah Diraja oleh Yang Dipertuan Agong saja.
Tiada sama sekali sidang Parlimen selepas Titah Diraja selesai dilangsungkan.
Sebelum ini, selepas Titah Diraja, Parlimen dijadualkan akan bersidang selama sehari yang antara lain untuk pembentangan rang undang-undang dan menyelesaikan usul-usul kerajaan.
Tetapi, minggu lalu Mohamad Ariff turut menerima usul undi tidak percaya terhadap Muhyiddin yang akan dibawa oleh Tun Mahathir Mohamad.
Turut diterima ialah usul daripada Liew Vui Keong, Ahli Parlimen Batu Sapi yang memohon Sidang Parlimen selama sehari itu dilanjutkan kepada lapan hari.
Mohamad Ariff memaklumkan perubahan terbaru ini selepas menerima surat daripada Perdana Menteri, Muhyiddin Yassin selaku Ketua Majlis Dewan Rakyat yang menegaskan Sidang Parlimen 18 Mei ini dipendekkan berikutan ancaman wabak Covid-19 masih lagi belum reda.
Sebenarnya apakah sebab Muhyiddin berbuat demikian, sedangkan baru semalam beliau mendapat jaminan sokongan secara en-bloc daripada Pengerusi BN merangkap Presiden UMNO, Ahmad Zahid Hamidi?
Adakah beliau tidak percaya dengan sokongan 43 Ahli Parlimen BN sebagaimana diumumkan Zahid Hamidi itu?
Atau benarkah ancaman Covid-19 masih lagi berbahaya?
Jawapan yang tepat tidak lain ialah kerana Muhyiddin masih belum mempunyai sokongan majoriti Ahli-Ahli Parlimen untuk berlawan dengan usul undi tidak percaya yang dibawa oleh Tun Mahathir terhadapnya.
Jika sudah ada sokongan yang cukup, tidak ada sebab beliau perlu membatalkan sessi Parlimen di saat-saat akhir, sebaliknya hanya membenarkan acara pembukaan dan Titah Diraja saja.
Ini bermakna Sidang Parlimen seterusnya ialah pada bulan Julai dan bererti usul tidak percaya terhadapnya juga dapat ditangguhkan selama dua bulan lagi.
Dalam tempoh dua bulan ini, pasti saja macam-macam usaha boleh dilakukan oleh Muhyiddin untuk mencukupkan sokongan kepadanya.
Dalam erti kata lain, Muhyiddin sebetulnya takut kehilangan jawatannya sebagai Perdana Menteri.
Walaupun tidak boleh ke mana-mana, tidak boleh ke saja ke sini dan tiada rumah terbuka akan diadakannya, setidak-tidaknya Muhyiddin mahu juga merasai nikmat menyambut Hari Raya sebagai seorang Perdana Menteri.
Sebaliknya, kalau Sidang Parlimen diteruskan pada 18 Mei nanti dan beliau kalah dalam usul undi percaya itu, Hari Raya tahun ini tentu akan disambutnya dengan muram sebagai seorang yang baru kalah dalam perang.
(ShahbudinHusin 13/05/2020)

0

0

votes
Article Rating
Kongsikan artikel ini


KELOMPOK MANA DALAM PN YANG SOKONGAN MEREKA MASIH DIRAGUI MUHYIDDIN?

Apabila Muhyiddin Yassin terus mengelak untuk berdepan dengan usul undi tidak percaya di Parlimen, adalah jelas ia disebabkan beliau tidak yakin dengan sokongan majoriti yang dimilikinya.
Tidak ada sebab lain mengapa beliau terus mengelak daripada mengadakan Sidang Parlimen, melainkan bimbang dengan kehilangan jawatan.
Daripada jadual adal 9 Mac, Parlimen ditangguhkan kepada 18 Mei, kemudian sidang pula hanya diadakan sehari dan terbaru, diubah lagi kepada setengah hari dengan acara setakat upacara pembukaan oleh Yang Dipertuan Agong saja.
Di dalam kerajaan PN yang meletakkannya sebagai Perdana Menteri sekarang, terdapat beberapa kelompok berbeza yang menjadi penyokongnya.
Mereka adalah:-
⁃ Sebahagian daripada Bersatu
⁃ Daripada UMNO dan BN
⁃ Kelompok Pas
⁃ Kumpulan Azmin Ali
⁃ GPS di Sarawak
⁃ Parti-parti kecil dan Ahli Parlimen Bebas.
Sekiranya semua kelompok di atas memberi sokongan tidak berbelah bagi terhadapnya, adalah mustahil ketakutan hilang jawatan masih menyelubunginya.
Dikira, melalui sokongan semua kelompok itu, sokongan minimum sekurang-kurangnya 122 daripada keseluruhan 222 Ahli Parlimen tidaklah sukar diperolehi.
Tetapi, berdasarkan ketakutannya berdepan usul undi tidak percaya yang akan dibawa oleh Tun Mahathir Mohamad, sokongan daripada kelompok manakah yang tidak dipercayainya?
Adakah Muhyiddin tidak percaya terhadap sokongan Ahli Parlimen Bersatu yang pro kepadanya, termasuk daripada kategori pelompat-pelompat katak daripada UMNO?
Adakah Muhyiddin masih meragui undi daripada Ahli Parlimen UMNO dan BN, walaupun Zahid Hamidi sudah mengikrarkan sokongan penuh, malah mahu memberi undi secara en-bloc kepadanya?
Ataukah oleh kerana masih ada Ahli Parlimen Pas belum dapat jawatan dalam GLC, maka Muhyiddin tetap tidak pasti dengan sokongan parti Islam itu terhadapnya?
Mungkinkah juga beliau bimbang kelompok Azmin Ali tidak begitu padunya akan menyokongnya?
Adakah sokongan daripada kelompok GPS yang masih membimbangkan Muhyiddin?
Tidak mustahilkah tiga empat Ahli Parlimen Bebas dan parti-parti kecil, walaupun ada di antara mereka diberikan jawatan timbalan menteri, tetapi masih tidak berpuas hati dengan jawatan yang diberi, lalu keteguhan sokongan mereka membuatkan Muhyiddin begitu ragu?
Kelompok manakah sebenarnya dalam PN yang masih tidak dipercayai Muhyiddin dalam usul undi tidak percaya terhadapnya?
Namun, jika Muhyiddin masih tidak percaya terhadap mereka sekarang ini, apakah jika usul itu dibentangkan pada Julai nanti, tahap sokongan mereka sudah betul-betul boleh dipercayai?
Bagaimana jika makin masa berlalu, makin ramai yang menolaknya?
(ShahbudinHusin 14/05/2020)

0

0

votes
Article Rating
Kongsikan artikel ini


MUHYIDDIN TERBUKTI PENAKUT, SUDAH TIGA KALI MENGELAK DAN MENGUBAH-UBAH SIDANG PARLIMEN

Hanya kira-kira dua bulan lebih sikit memegang jawatan Perdana Menteri, Muhyiddin Yassin telah tiga kali mengubah peraturan Sidang Parlimen semata-mata kerana takut hilang jawatannya.
Pertama, sebaik mengangkat sumpah pada 1 Mac lalu, beliau telah menangguhkan tarikh asal Sidang Parlimen yang telah ditetapkan pada 9 Mac kepada 18 Mei.
Ketika itu, jika Sidang Parlimen tidak diubah tarikhnya, Muhyiddin lebih mungkin hanya merasa duduk sebagai Perdana Menteri untuk tempoh 9 hari saja.
Lantaran takut hilang jawatan dan tidak mahu tercatat sebagai Perdana Menteri 9 hari, Muhyiddin lalu menangguhkan tarikh Sidang Parlimen kepada 18 Mei.
Kedua, beliau menetapkan Sidang Parlimen pada 18 Mei itu hanya untuk sehari saja iaitu bagi upacara pembukaan dan perasmian oleh Yang Dipertuan Agong serta pembentangan usul-usul kerajaan seperti perlantikan Ketua Pembangkang, perlantikan Pengerusi PAC atau Jawatankuasa Kira-Kira Wang Negara dan lain-lainnya.
Membahaskan ucapan Yang Dipertuan Agong turut ditanggungkan kepada Sidang Parlimen Julai akan datang.
Tidak pernah dalam sejarah Sidang Parlimen diadakan hanya sehari, lebih-lebih lagi selepas upacara perasmian oleh Yang Dipertuan Agong.
Tetapi, Sidang Parlimen yang dijadual sehari pada 18 Mei ini mungkin berubah jumlah harinya berikutan Speaker Parlimen membuat keputusan menerima usul Ahli Parlimen Batu Sapi, Liew Vui Keong yang memohon sidang dilanjutkan sehingga lapan hari.
Speaker turut menerima usul undi tidak percaya terhadap Muhyiddin yang dibawa oleh Tun Mahathir Mohamad untuk dibahaskan.
Ketiga, apabila ternampak kedudukannya kian tergugat berikutan kedua-dua usul itu diterima, Muhyiddin sekali lagi mengubah peraturan Parlimen dengan menetapkan sidang pada Isnin depan hanya untuk acara pembukaan semata-mata.
Tiada usul kerajaan akan dibentangkan dan selepas saja acara pembukaan, semua Ahli Parlimen kena balik ke rumah atau negeri masing-masing.
Dengan yang demikian, untuk tempoh sekurang-kurangnya sehingga Julai akan datang, negara kita tidak mempunyai Ketua Pembangkang dan Pengerusi PAC berikutan usul perlantikan kedua-duanya yang sepatutnya pada 18 Mei ini turut ditangguhkan.
Perubahan yang ketiga itu diumumkan Speaker semalam setelah beliau menerima surat yang ditandatangani oleh Muhyiddin selaku Ketua Majlis Dewan Rakyat yang mengarahkan ketetapan sedemikian.
Dengan itu, adalah jelas semua perubahan yang dilakukan oleh Muhyiddin adalah semata-mata untuk mengelak usul undi tidak percaya terhadapnya.
Lebih-lebih lagi, perubahannya yang diarahkannya semalam setelah mengetahui usul tidak percaya terhadapnya diterima Speaker, Muhyiddin boleh dianggap telah menyalahgunakan kuasa untuk kepentingan peribadinya.
Sudahlah menjadi Perdana Menteri melalui tebuk atap dan berbohong berkenaan keputusan mesyuarat MPT Bersatu dalam isu membawa keluar parti itu daripada PH, lebih buruk dan tidak bermoral kerana Muhyiddin juga sengaja mengubah-ngubah tarikh dan peraturan Sidang Parlimen semata-mata untuk mengelak kehilangan jawatannya.
Dalam sejarah Malaysia, tidak pernah kita ada Perdana Menteri yang sebegini penakut dalam berhadapan dengan realiti dan cabaran dalam politik.
Najib Razak pun hanya lari daripada program “NothongToHide” saja, tetapi tidaklah pernah sampai memendekkan Sidang Parlimen sepertimana yang dilakukan oleh Muhyiddin ini.
Dengan tindakannya sampai tiga kali mengubah peraturan Sidang Parlimen hanya dalam tempoh dua bulan bagi mengelak usul undi tidak percaya terhadapnya, ternyata Muhyiddin kini sudah hilang wibawanya sebagai seorang Perdana Menteri.
Selepas ini, tidak ada jaminan Sidang Parlimen bulan Julai depan akan diteruskan selama 15 hari seperti yang dijadualkan.
Mungkin ketika itu, jika rasa-rasa tidak lepas juga dalam usul undi tidak percaya terhadapnya, lain pula helahnya untuk mengelak daripada usul tersebut.
Orang penakut akan selamanya menjadi penakut dan adalah malang bagi negara jika mempunyai pemimpin seperti ini untuk tempoh yang lebih lama lagi.
(ShahbudinHusin 14/05/2020)

0

0

votes
Article Rating
Kongsikan artikel ini


SIAPA SEBENARNYA YANG BEBASKAN ANAK TIRI NAJIB?

Isu pembebasan tanpa dilepaskan anak tiri Najib Razak, Riza Abdul Aziz daripada tuduhan penggubahan wang haram bernilai AS$248 juta (RM1.25 bilion) sebagaimana yang diumumkan semalam, terus menjadi pertikaian ramai.
Pada mulanya, pembebasan Riza itu dimaklumkan oleh Gopal Sri Ram yang merupakan Timbalan Pendakwaraya kes tersebut.
Katanya, ia adalah berikutan suatu persetujuan telah dicapai antara pihak pendakwa dengan tertuduh di mana Kerajaan Malaysia akan menerima sejumlah wang daripada penyelesaian tersebut.
SPRM dalam kenyataan medianya kemudian mengumumkan bahawa jumlah wang yang akan diterima oleh Kerajaan Malaysia daripada penyelesaian itu adalah berjumlah AS$107.3 juta atau RM465.3 juta.
Tertuduh juga dikehendaki membayar sejumlah kompaun kepada kerajaan sebagaimana dibenarkan di bawah Seksyen 92 Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang mana ia adalah bersifat punitif sebagai alternatif kepada pertuduhan-pertuduhan yang dikenakan ke atasnya.
SPRM turut memaklumkan, persetujuan membebaskan Riza itu adalah keputusan yang telah dipertimbangkan dan dipersetujui oleh bekas Peguam Negara, Tommy Thomas.
Bagaimanapun, hanya beberapa ketika selepas kenyataan SPRM itu, Tommy Thomas telah tampil menafikan sebarang penglibatannya dalam membebaskan Riza.
Katanya, beliau memang tahu peguam Riza ada membuat representasi kepada Pejabat Peguam Negara berhubung perkara itu dan telah menyerahkannya kepada Gopal Sri Ram yang merupakan Timbalan Pendakwaraya kes berkenaan untuk membuat semakan.
“Saya telah bersara dua setengah bulan yang lalu dan setakat itu, tidak ada sebarang perjanjian untuk menggugurkan pertuduhan ke atas Riza.
“Justeru, adalah tidak benar sama sekali dan merupakan pemalsuan untuk mengatakan saya bersetuju untuk membebaskan Riza.
“Saya amat kecewa apabila SRRM terpaksa membuat kenyataan palsu tersebut,” tegas Tommy Thomas lagi.
Bagaimanapun, Ketua Pesuruhjaya SPRM, Azam Baki tetap bertegas bahawa keputusan berkaitan Riza itu adalah keputusan yang mendapat persetujuan daripada Tommy Thomas.
Katanya, ia adalah keputusan pasukan pendakwaan yang diketuai oleh Tommy Thomas kerana kes Riza merupakan kes yang sedang berjalan di mahkamah, jadi apa-apa keputusan adalah dibuat oleh Timbalan Pendakwaraya.
“Tidak mengapalah kalau bekas Peguam Negara hendak nafikan perkara itu, ia terpulang kepadanya. Saya OK dan kami teguh dengan kenyataan kami,” kata Azam Baki lagi.
Berdasarkan renteten ini, siapa sebenarnya yang membuat keputusan setuju menerima representasi daripada Riza dan seterusnya membebaskan beliau daripada pertuduhan penggubahan wang haram?
Adakah Timbalan Pendakwaraya, Gopal Sri Ram secara sendirian yang membuat keputusan tersebut kerana terbukti Tommy Thomas tidak pernah terlibat dalam sebarang keputusan berkaitan Riza sewaktu memegang jawatan Peguam Negara dahulu?
Jika benar keputusan itu telah dipersetujui Tommy Thomas, mengapa hanya setelah dua bulan setengah beliau bersara, baru ia diumumkan?
Kenapa tidak diumumkan sejak dulu lagi?
Ataukah Gopal Sri Ram membuat keputusan itu setelah mendapat restu, lampu hijau dan kebenaran daripada Peguam Negara baru, Idrus Harun?
Dan sekarang, bolehkah Idrus segera tampil memberi penjelasan untuk menjernihkan keadaan?
Berdasarkan kenyataan Azam Baki bahawa ini adalah kes yang sedang berjalan dan hanya Timbalan Pendakwaraya yang boleh membuat apa-apa keputusan untuk melepas atau membebaskan tertuduh, adalah penting sebenarnya Pejabat Peguam Negara tidak mengambil masa yang terlalu lama untuk tampil memberi penjelasan berserta sebab-sebabnya.
Jika tidak, kepercayaan umum ialah tindakan membebaskan Riza ini merupakan arahan pihak eksekutif kepada Pejabat Peguam Negara yang dilihat sebagai “hadiah” UMNO menjadi kerajaan semula serta permulaan kepada usaha-usaha membebaskan tertuduh-tertuduh lain yang ada kaitan dengan pemimpin parti itu yang dilakukan era PH dahulu?
(ShahbudinHusin 15/05/2020)

0

0

votes
Article Rating
Kongsikan artikel ini


YANG UNTUNG DAN YANG RUGI PADA PRU15 NANTI

Sebahagian daripada kita dijanjikan bahawa Perikatan Nasional adalah baik untuk Bersatu demi menghadapi PRU15.
Yang pasti jika Bersatu benar-benar mahu kekal bersama UMNO dan PAS dalam PN sewaktu PRU15, Zahid Hamidi tidak akan dicabar oleh Bersatu, Najib Razak akan kekal di Pekan, Azeez akan kekal di Baling, Ku Nan akan kekal di Putrajaya.
Ini kerana Bersatu logiknya hanya akan bertanding di kerusi majoriti Melayu. Kini dengan PN, Bersatu tidak akan bertanding di kesemua Kawasan yang telah dimenangi oleh UMNO dan PAS.
Apakah relevannya lagi bahagian-bahagian Bersatu di kawasan-kawasan tersebut? Apakah nanti PRU15 mereka hanya akan menjadi jentera untuk memenangkan Zahid, Najib, Azeez, dan Ku Nan?
Berdasarkan logik ini jugalah, di Kedah, Kelantan dan Terengganu, Bersatu akan menjadi paling tidak relevan.
Jika Bersatu tidak akan bertanding di kerusi-kerusi UMNO dan PAS, maka bahagian-bahagian Bersatu di ketiga-ketiga negeri tersebut boleh melupakan hasrat untuk menjadi Ahli Parlimen atau ADUN di sana.
Mereka hanya mempersiapkan diri untuk menjadi jentera kepada UMNO dan PAS tanpa berpeluang menjadi sebahagian dari kerajaan yang memerintah.
Jika dipanjangkan perhitungan ini kepada negeri-negeri lain pula, Bersatu tidak akan memerintah mana-mana negeri selepas PRU15, kerana itulah status quo yang ada pada hari ini.
Melainkan mereka sanggup berkorban dengan menfaraidkan kawasan mereka kepada Bersatu. Tetapi adakah Annuar Musa, Zahid Hamidi, Najib Razak, Azeez Rahim, Ku Nan dan tokoh-tokoh lain dalam UMNO dan PAS sanggup menyedekahkan kerusi mereka kepada Bersatu?
Bacaan kasar ini sahaja pun sudah boleh kita bayang siapa pemenang dan pihak yang akan mendapat laba paling besar nanti, sudah tentu bukan Bersatu.
Jika ada yang masih ragu-ragu dan masih yakin Bersatu akan terus menjadi parti yang besar dan megah di dalam PN, bolehlah kita rujuk data dan fakta dari PRU lalu.
Pada PRU14 lalu, Bersatu telah bertanding di 52 kerusi.
Kita berjaya menang sebanyak 13 kerusi (termasuk di Parlimen Tg. Piai yang kemudiannya dirampas oleh BN).
Jumlah undi yang dikutip oleh Bersatu di kesemua kerusi yang kita masuk bertanding ialah 718,648.
Jumlah ini bersamaan dengan 28% dari jumlah keseluruhan iaitu 2,573,505 pengundi yang keluar di 52 parlimen tersebut.
Kesimpulannya, semasa ‘menumpang rumah dan bendera PKR’, Bersatu cuma mampu meraih maksima 28% sokongan rakyat.
Perlu diingat, 718,648 undi untuk Bersatu di 52 tempat ini datangnya tentu dari pengundi asas PKR, sebahagian dari UMNO, selebihnya dari Amanah dan DAP.
Jika kita tidak bersama PH, bererti kita akan hilang sekurang-kurangnya 80% daripada 718,648 pengundi tadi.
Jika Bersatu bersama Muafakat Nasional, Bersatu hanya akan bergantung kepada kekuatan UMNO-PAS, itupun jika benar mereka mahukan Bersatu secara ‘en bloc’, bukan hanya menyokong individu tertentu dalam Bersatu seperti Perdana Menteri sahaja.
Jadi persoalan yang lebih penting untuk kita tanyakan kepada diri kita sendiri, adakah hanya ini yang kita mahu?
Apakah kita hanya berpuas hati dengan 25 kerusi parlimen yang ada (12 asal dimenangi Bersatu dan 13 dari kalangan mereka yang melompat ke Bersatu)? Itupun kalau kita berjaya mencapai persetujuan supaya kerusi ini dikekalkan kepada Bersatu yang pada pengamatan saya, sangatlah mustahil.
Dan apakah ahli-ahli dan Ketua-ketua Bahagian Bersatu hari ini redha dengan kerusi parlimen setakat 25 itu sahaja? Dan menutup peluang kepada mereka untuk memenangi kerusi-kerusi parlimen dan ADUN yang baharu buat Bersatu?
Apa yang lebih menarik, dengan jawatan-jawatan di kementerian dan juga GLC yang telah difaraidkan kepada UMNO, UMNO akan menjadi semakin bertenaga dan mengumpulkan dana yang lebih, serta semakin bersedia untuk kembali menjadi kuasa dominan yang memerintah Malaysia selepas PRU15 nanti.
Dan kepada ahli-ahli dan pimpinan akar umbi Bersatu, soalan saya mudah sahaja, apakah ini yang kita mahukan?
Apakah untuk ini kita menubuhkan Bersatu?
Apakah untuk menjadikan UMNO kembali berkuasa merupakan tujuan kita semua menyertai parti keramat ini?
Tepuk dada tanyalah selera.
YB Dr Maszlee Malik
Ahli MPT Bersatu
15 Mei 2020.

0

0

votes
Article Rating
Kongsikan artikel ini


MENUNDA SIDANG PARLIMEN MENJADIKAN RAKYAT TIDAK LAGI DIUTAMA, HANYA AHLI2 PARLIMEN KAUT LABA

Jika sidang Parlimen pada 18 Mei ini tidak dihadkan hanya untuk titah perasmian oleh Yang Dipertuan Agong saja, barangkali soal keabsahan Perdana Perdana akan dapat diputuskan pada hari tersebut.
Dengan yang demikian, sama Muhyiddin Yassin dapat kekal lagi sebagai Perdana Menteri atau akan dijatuhkan, tiada lagi pertikaian mengenai sahih atau tidaknya kedudukan siapa juga yang menjadi ketua kerajaan selepas itu.
Kalau kekal, beliau selepas itu akan dapat menumpukan sepenuh perhatiannya membangunkan negara dan memberi kesejahteraan kepada rakyat jelata.
Begitu juga jika beliau kalah dalam usul undi tidak percaya, penggantinya yang dipilih melalui undian di Parlimen juga akan dapat melaksanakan tugas demi rakyat dan negara tanpa banyak gangguan lagi.
Tetapi, disebabkan Muhyiddin begitu takut kehilangan jawatan berikutan sokongan Ahli-Ahli Parlimen terhadapnya masih belum pasti, beliau telah tergamak menangguhkan sessi perbahasan pada 18 Mei ini ke sidang Julai akan datang.
Menggunakan kuasanya selaku Ketua Majlis Dewan Rakyat, Muhyiddin telah menulis surat kepada Speaker Parlimen, Mohamad Ariff Md Yusof untuk memaklumkan sidang Parlimen pada 18 Mei ini hanya terhad kepada titah perasmian saja.
Ini bermakna, selain perbahasan titah Yang Dipertuan Agong dianjakkan kepada sidang Julai akan datang, segala usul kerajaan dan usul pembangkang, termasuk usul undi tidak percaya yang telah diterima untuk dibentangkan, juga turut tangguhkan selama dua bulan lagi.
Ertinya, sehingga sidang Parlimen 13 Julai akan datang, walaupun Muhyiddin dapat kekal lagi sebagai Perdana Menteri, kedudukannya tetap diragui ramai.
Logiknya mudah saja, kalau betul Muhyiddin sudah cukup sokongan, tiada sebab beliau perlu menangguhkan sidang Parlimen daripada 9 Mac kepada 18 Mei dan kemudian sidang 18 Mei pula hanya dihadkan kepada titah Yang Dipertuan Agong saja.
Tidak pernah dalam sejarah negara sejak merdeka, sidang Parlimen hanya untuk perasmian dan titah Yang Dipertuan Agong semata-mata tanpa disusuli dengan sessi perbahasan.
Ini tidak lain menunjukkan Muhyiddin benar-benar takut dan negara kita tidak pernah mempunyai Perdana Menteri yang lebih penakut daripadanya.
Dengan menganjakkan sessi perbahasan kepada Julai yang juga bermakna usul undi tidak percaya terhadapnya teranjak sama selama dua bukan, tujuannya ialah agar Muhyiddin masih ada masa untuk menguatkan kedudukannya dengan cara menawarkan kedudukan dan jawatan kepada Ahli-Ahli Parlimen yang dirasakan boleh “dibeli” jiwa mereka.
Demikian itu, dalam tempoh dua bulan akan datang, apa jadi kepada nasib rakyat yang memerlukan lebih pembelaan kerajaan kesan wabak Covid-19?
Sudah tentu, dalam tempoh dua bulan akan datang, bukan menjaga dan membela rakyat yang menjadi keutamaan Muhyiddin selaku ketua kerajaan, tetapi perhatian beliau lebih tertumpu kepada menjaga Ahli-Ahli Parlimen yang ada undi dalam usul undi tidak percaya terhadapnya.
Sementara Ahli-Ahli Parlimen sudah ada gaji dan elaun sebagai wakil rakyat, selain dijadikan menteri dan timbalan menteri, selebihnya diberikan pula jawatan menerajui GLC dan duta-duta rekaan yang semua bertaraf menteri.
Tidakkah semua ini membazirkan wang negara, sedangkan bantuan kepada rakyat yang terkesan dengan wabak Covid-19 hanya nampak sipi-sipi saja?
Tidak mustahil juga, ada Ahli-Ahli Parlimen yang ditambah lagi tawaran jawatan jika mereka tidak puas hari dengan jawatan dalam GLC yang sudah diberi atau terus buat bising menegur sana dan menegur sini tentang kerajaan yang bermasalah ini.
Pokoknya Muhyiddin tiada kekuatan idealisme atau perjuangan bagi meyakinkan Ahli-Ahli Parlimen untuk terus menyokongnya melainkan menawarkan mereka jawatan dan kedudukan semata-mata.
Akhirnya, rakyat sentiasa dikebelakangkan dan teraniya, bukan saja sehingga sidang Parlimen Julai, bahkan sampai kepada ketibaan PRU15 akan datang, sebaliknya hanya Ahli-Ahli Parlimeb yang untung kerana dibelai dan dimanjakan oleh Perdana Menteri sepanjang masa.
(ShahbudinHusin 16/05/2020)

0

0

votes
Article Rating
Kongsikan artikel ini


MUHYIDDIN SEBAIKNYA TINGGALKAN BERSATU DAN KEMBALI SEMULA KEPADA UMNO

Meneliti dua pendedahan rakaman audio setakat ini yang melibatkan usaha membawa Bersatu keluar meninggalkan PH, jelas bahawa Muhyiddin Yassin tidak bercakap benar, melakukan pembohongan dan bersikap curang demi kepentingan peribadinya.
Hakikatnya adalah jelas bahawa Bersatu tidak pernah dipersetujui oleh Tun Mahathir Mohamad selaku Pengerusi parti untuk keluar daripada PH.
Walaupun melalui percaturan dan pembohongannya itu Muhyiddin berjaya menjadi Perdana Menteri, tetapi realitinya kedudukan Bersatu semakin tidak menentu dalam gabungan PN yang menjadi kerajaan sekarang ini.
Sementara UMNO dan Pas kian menekan Muhyiddin untuk mendapat habuan dan kedudukan bagi menguatkan kedudukan mereka menghadapi PRU15 akan datang, Bersatu sebaliknya semakin dipinggirkan.
Setelah Timbalan Presiden UMNO, Mohamad Hasan sebelum ini mengatakan UMNO hanya ingin bekerjasama dengan Pas melalui Muafakat Nasional dalam PRU15 akan datang, Setiausaha Agung BN, Annuar Musa pula berkata, pendaftaran PN tidak perlu dilakukan secara tergesa-gesa buat masa sekarang kerana tarikh pilihanraya masih lama lagi.
Ehhh…apakah masih lama lagi tarikh PRU15, sedangkan ia hanya tidak sampai tiga tahun daripada sekarang?
Kalau benar parti-parti yang bersama kerajaan mahu terus mengekalkan PN, kenapa mesti berlengah lagi untuk mendaftarkannya sebagai sebuah gabungan yang sah?
Tidak mahu mendaftarkannya secara tergesa-gesa atau UMNO sebenarnya tiada niat untuk bersama PN bagi tempoh yang lebih lama?
Selain UMNO dan Pas menampakkan komitednya hanya bersama MN, bukan PN, terdapat juga laporan bahawa arahan sudah diberi kepada pimpinan UMNO bahagian-bahagian di seluruh negara agar mereka hanya mengukuhkan hubungan dengan Pas saja bagi menghadapi pilihanraya akan datang.
Ini dengan lain kata bermaksud Bersatu perlu ditinggalkan begitu saja.
Blog ini sebelum ini pernah menyarankan agar, demi kelangsungan masa depan Bersatu, adalah penting kumpulan Tun Mahathir diberi kemenangan dalam pemilihan parti itu yang bakal diadakan tidak lama lagi.
Ia berikutan Tun Mahathir sudah menang tanpa bertanding sebagai Pengerusi Bersatu, maka memilih Muhyiddin sebagai Presiden hanya akan menjadikan parti itu menjadi parti dua nakhoda untuk tempoh tiga tahun akan datang lagi.
Dengan kedudukan sebagai parti dua nakhoda itu dan krisis dalaman yang berterusan kemudiannya, Bersatu akhirnya lebih mungkin dilenyek-lenyek oleh UMNO serta Pas dan Muhyiddin hanya dijadikan alat bagi kepentingan kedua-dua parti itu saja.
Sebaliknya, jika Bersatu dikuasai oleh kumpulan Tun Mahathir, ia boleh menentukan masa depannya dengan lebih baik melalui hubungan kerjasama semula bersama PH.
Tetapi, dengan perkembangan terbaru berhubung rakaman audio mesyuarat Bersatu yang dibocorkan, Muhyiddin bukan saja tidak layak lagi memimpin Bersatu, bahkan sebaiknya meninggalkan parti itu secara terhormat.
Muhyiddin pasti akan dipandang lebih buruk jika semakin banyak lagi pendedahan rakaman audio didedahkan kepada umum.
Bersama rakaman audlo itu dan pendedahan mengenai tingkah laku buruk dan talam dua muka Muhyiddin terhadap PH sebagaimana didedahkan oleh Pengerusi DAP Johor, Liew Chin Tong dalam tulisannya, Presiden Bersatu itu yang merupakan anak ulama dan pandai membaca doa, sudah hampir tiada harga lagi dalam erti kata menjunjung perjuangan dan menghargai persahabatan terhadap mereka yang pernah bersamanya ketika kesusahan.
Lebih daripada itu, sejak menjadi Perdana Menteri, Muhyiddin juga bukannya memberi untung kepada Bersatu lantaran sanggup menggadaikan beberapa negeri yang dikuasai parti itu kepada UMNO.
Oleh itu, meninggalkan Bersatu adalah pilihan terbaik bagi Muhyiddin dan beliau bolehlah mulai menebas lalang-lalang bagi mencari jalan pulang semula ke pangkuan UMNO.
Lagi pun, bukankah Muhyiddin sendiri pernah mengatakan beliau adalah “totok UMNO
?” (ShahbudinHusin 16/05/2020)

0

0

votes
Article Rating
Kongsikan artikel ini


APAKAH HANYA SETELAH DUA TAHUN, PERJUANGAN MENUMBANGKAN KLEPTOKRAT SUDAH JADI SIA-SIA?

Bagi mereka yang tidak menyokong BN kerana ingin melihat kepimpinan kleptokrat dapat ditumbangkan dalam PRU14 lalu, sekurang-kurangnya dua perkara paling memedihkan hati ketika ini.
Pertama, tumbangnya PH melalui pengkhianatan daripada dalam dengan dibantu oleh penebuk-penebuk atap yang rakus serta ada kes mahkamah dan bukan melalui undi dalam pilihanraya.
Seolah-olah mereka yang khianat itu sanggup berbaik semula dengan kelompok yang sudah ditolak pengundi demi memenuhi kerakusan nafsu peribadi.
Tetapi, pengkhianatan sehingga tumbangnya PH itu mungkin dapat ditebus semula dalam usul undi tidak percaya yang akan dibawa oleh Tun Mahathir Mohamad di Parlimen nanti.
Cuma, oleh kerana sessi perbahasan pada Sidang Parlimen 18 Mei ini telah ditiadakan kerana Muhyiddin Yassin masih tidak yakin ada sokongan yang cukup buatnya, usul itu mungkin akan dibentangkan pada sidang selama 15 hari pada 13 Julai akan datang.
Jika tempoh dua bulan sehingga Julai dirasakan oleh Muhyiddin mampu membuatnya menambah sokongan, tempoh dua bulan itu juga tidak mustahil membuatkan sokongan terhadapnya tambah merudum berikutan macam-macam masalah dan kelemahan akan terus berlaku selepas ini.
Oleh itu, tidak mustahil kerajaan akan bertukar semula kepada PH pada Julai nanti melalui undi tidak percaya yang sudah pun sah diterima Speaker untuk dibahaskan.
Kedua, yang tidak kurang membuatkan ramai berasa pedih hati ialah dengan berita pihak pendakwa membebas tanpa melepaskan anak tiri Najib Razak, Riza Aziz daripada pertuduhan penggubahan wang haram yang dikaitkan sumbernya daripada wang curi 1MDB.
Pembebasan itu, lebih-lebih lagi kerana ia berlaku setelah PH tumbang dan UMNO kembali menjadi sebahagian daripada kerajaan, kebimbangan ramai ialah ianya merupakan permulaan kepada petanda bebasnya semua pemimpin UMNO yang sedang didakwa di mahkamah ketika ini.
Lebih-lagi itu, cara pembebasan Riza Aziz dengan persetujuan membayar semula sebahagian daripada amaun penggubahan wang haram yang dikaitkan dengannya, bukan saja terus menjadi perdebatan ramai, malah nampaknya masih ada percanggahan antara Peguam Negara baru, SPRM dan Peguam Negara terdahulu, Tommy Thomas.
Sementara SPRM mengatakan pembebasan Riza Aziz itu adalah atas persetujuan Tommy Thomas, yang mana ia kemudian dinafikan oleh bekas Peguam Negara yang telah meletak jawatan pada 28 Februari lalu, Peguam Negara baru, Idrus Harun akhirnya tampil menjelaskan bahawa beliau diberi taklimat oleh Gopal Sri Ram selaku Timbalan Pendakwaraya kes itu bahawa oleh kerana Tommy Thomas setuju secara prinsipnya menerima representasi anak tiri Najib itu, maka beliau membuat keputusan menyetujuinya.
Disebabkan Tommy Thomas telah bertegas sebanyak dua kali sebelum ini menafikan sebarang persetujuan pernah diberikannya untuk membebaskan Riza Aziz, adalah dipercayai beliau akan tampil sekali lagi menolak dakwaan itu.
Dengan itu, tidak mustahil perkara ini akan berterusan beberapa lama lagi.
Isunya penting di sini, kenapa Idrus seolah-olah tiada prinsip sendiri dalam membuat keputusan, sehingga masih perlu bergantung kepada persetujuan secara prinsipnya, jika benar, daripada Tommy Thomas dalam membebaskan Riza Aziz?
Kenapa beliau tidak berani mengatakan ia adalah keputusan mutlaknya selaku Peguam Negara?
Lebih daripada itu, jika benar Tommy Thomas setuju secara prinsipnya untuk membebaskan Riza Aziz, kenapa beliau tidak melakukannya semasa memegang jawatan Peguam Negara?
Bukankah ketika itu Gopal Sri Ram boleh saja membuat pengumuman mengenainya?
Begitu pun, persoalan paling besar di sebalik bebasnya Riza Aziz ini ialah apakah Najib Razak, Zahid Hamidi dan lain-lain pemimpin UMNO yang turut diseret ke mahkamah kerana kes penggubahan wang haram, hanya menunggu masa untuk dibebaskan dengan persetujuan mereka memulangkan sejumlah wang kepada kerajaan?
Sebab itu, duluan kes Riza Aziz ini adalah penting untuk melihat sama ada perjuangan menumbangkan regim kleptokrasi pada PRU14 lalu masih berbaloi untuk dibanggakan atau ia sebenarnya sudah menjadi sesuatu yang sia-sia setelah Muhyiddin sendiri merelakan dirinya berpeluk erat dengan pemimpin UMNO yang terpalit kekotoran itu?
Adakah ini juga bermakna rakyat Malaysia perlu bangkit sekali lagi melakukan perubahan dalam PRU15 akan datang?
(ShahbudinHusin 17/05/2020)

0

0

votes
Article Rating
Kongsikan artikel ini


MUHYIDDIN PM KERAJAAN MINORITI, BUKAN MAJORITI

1. Esok, Isnin 18 haribulan Mei 2020 adalah satu tarikh yang penting. Majlis Istiadat Perasmian Pembukaan Mesyuarat Pertama, Penggal Ketiga, Parlimen Keempat Belas akan dilakukan oleh Seri Paduka Baginda Yang di-Pertuan Agong.
2. Parlimen adalah simbol demokrasi berfungsi di Malaysia, sebuah negara demokratik, bebas, berdaulat yang menjunjung kedaulatan undang-undang dan keluhuran Perlembagaan.
3. Menjelang sidang Parlimen esok, persoalan yang masih menunggu jawapan ialah : Bilakah Undi Tidak Percaya terhadap Perdana Menteri Tan Sri Muhyiddin Yassin akan dibentangkan di Parlimen?
4. Selagi Perdana Menteri Muhyiddin Yassin belum lepas dan belum lulus ujian Undi Tidak Percaya yang telah dikemukakan ke Dewan Rakyat dan diterima oleh Speaker, maka status Muhyiddin masih kekal sebagai Perdana Menteri kerajaan minoriti.Kabinetnya ialah kabinet kerajaan minoriti.
5. Sebuah kerajaan minoriti hanya bersifat sementara keabsahannya (legitimacy).Muhyiddin mesti dalam masa yang segera pada peluang yang ada membuktikan beliau mempunyai cukup ahli parlimen menyokongnya untuk menunjukkan bahawa kerajaannya adalah sebuah kerajaan majoriti, hatta dengan majoriti yang mudah seramai 112 orang sahaja.
6. Muhyiddin Yassin dilantik oleh Yang di-Pertuan Agong sebagai Perdana Menteri pada 1 Mac 2020 berdasarkan peruntukan Perkara 43 (2) (a) Perlembagaan Persekutuan iaitu ‘’Yang di-Pertuan Agong hendaklah terlebih dahulu melantik sebagai Perdana Menteri untuk mempengerusikan Jemaah Menteri seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat itu;’’
7.Ukuran standard yang diguna pakai dalam Perkara 43 (2)(a) itu ialah ukuran subjektif bukannya objektif. Perkataan di dalam peruntukan Perlembagaan itu ialah ‘’ pada hematnya mungkin..’’
8.Muhyiddin Yassin selaku Perdana Menteri kerajaan minoriti mesti melalui satu ujian objektif iaitu menghadapi dengan seberapa segera usul Undi Tidak Percaya yang telah dibawa oleh Ahli Parlimen Langkawi Tun Dr Mahathir Mohamad, di mana usul tersebut telah diterima oleh Parlimen sebagai satu usul Dewan Rakyat.
9. Bolehkah Muhyiddin Yassin bersandar keabsahan (legitimacy) kerajaannya hanya kepada alasan bahawa beliau telah dilantik oleh Yang di-Pertuan Agong di bawah Perkara 43(2)(a)? Dengan rendah hati, penuh hormat dan beradab jawapan saya ialah: Tidak boleh.
10. Mengapa tidak boleh? Jawapan kepada soalan ini adalah penting. Malaysia ialah sebuah negara demokratik yang mengamalkan dwi-fungsi iaitu Sistem Raja Berperlembagaan dan Demokrasi Berparlimen. Malaysia tidak mengamalkan Sistem Raja Mutlak (absolute monarchy).
11.Perkara 43(2)(a) Perlembagaan Persekutuan itu merupakan pengiktirafan Perlembagaan Persekutuan terhadap kuasa institusi raja di Malaysia. Tetapi kuasa itu tidaklah lengkap dan tidak mutlak dalam soal perlantikan seorang Perdana Menteri.
12. Mengapa saya berhujah demikian? Kerana dengan jelas Perkara 46(1) Perlembagaan Persekutuan menyatakan hal berkenaan Keanggotaan Dewan Rakyat iaitu: ‘’ Dewan Rakyat hendaklah terdiri daripada dua ratus dua puluh dua orang ahli dipilih.’’ Perkataan kunci di sini ialah perkataan ‘’dipilih’’. Dipilih bermaksud dipilih oleh rakyat di dalam pilihanraya melalui peti undi.
13. Perkara 46(1) Perlembagaan Persekutuan itu adalah pengiktirafan Perlembagaan Persekutuan terhadap kuasa rakyat. Demokrasi Berparlimen adalah demokrasi yang lahir dari peti undi dan pilihanraya.Kuasa rakyat yang sebenarnya memilih kerajaan.Kuasa rakyat juga seperti kuasa raja adalah suatu institusi yang diiktiraf oleh undang-undang dan Perlembagaan.
14. Sebagai seorang ahli Parlimen secara ikhlas dan jujur saya menyeru kepada Perdana Menteri Tan Sri Muhyiddin Yassin supaya segera menyelesaikan krisis perlembagaan ini yang menyentuh keabsahan kerajaan pimpinannya. Lagi cepat lagi baik supaya krisis perlembagaan ini tidak berleret-leret yang akan merugikan rakyat dan negara. Sebagai suatu Bangsa Malaysia dan sebuah negara Malaysia yang kita sayangi, maka kita perlu segera bangun dan bergerak ke hadapan.
Hassan Abdul Karim
Ahli Parlimen Pasir Gudang
Ahad 17 Mei 2020

0

0

votes
Article Rating
Kongsikan artikel ini


114 AHLI PARLIMEN BERSAMA KERAJAAN, MUHYIDDIN MASIH BELUM SELAMAT PADA JULAI NANTI

Dalam Sidang Parlimen yang hanya ada acara titah perasmian Yang Dipertuan Agong hari ini, dilaporkan seramai 114 Ahli Parlimen duduk di barisan kerajaan.
Seramai 108 Ahli Parlimen lagi adalah bersama barisan pembangkang.
Berdasarkan jumlah Ahli Parlimen adalah seramai 222 orang dan majoriti paling minima ialah 112, ertinya Muhyiddin Yassin hanya ada lebih dua daripada jumlah majoriti minima yang sepatutnya untuk membentuk kerajaan.
Dalam erti kata lain, sudahlah kerajaan ini dibentuk bukan melalui mandat rakyat dalam pilihanraya, jumlah 114 ini juga adalah majoriti paling lekeh yang pernah dikecapi oleh mana-mana Perdana Menteri sebelum ini.
Pun begitu, ramai yang berkata, oleh kerana Muhyiddin Yassin sudah pun ada cukup majoriti di Parlimen, kedudukannya tidak perlu dipertikai dan diungkit-ungkit lagi.
Betulkah begitu?
Sebenarnya jumlah 114 yang duduk bersama di barisan kerajaan itu masih tidak sah sifatnya, melainkan jika dilakukan undian terhadap mereka terlebih dahulu.
Hanya setelah undian dilakukan, barulah dapat disahkan sama ada duduknya mereka itu adalah sama dengan undi yang diberikannya.
Sebab itu, perlunya usul tidak percaya dibenar untuk dibentangkan kerana hanya dengan itu kemutlakan sokongan seseorang itu dapat dipastikan tanpa sebarang keraguan.
Dengan 114 yang duduk di barisan kerajaan, jika undian secara sulit dilakukan dalam usul tidak percaya, apakah angka itu tidak berubah atau berpotensi boleh berkurang?
Berbanding 108 yang berani menzahirkan diri mereka duduk di barisan pembangkang dan ia sudah pasti tidak akan berubah, sebaliknya mereka yang duduk di barisan kerajaan, apatah lagi dalam kedudukan PN yang tidak stabil hari ini, segalanya boleh berubah bila-bila masa.
Harus juga diingat, jumlah 114 itu pun diperlolehi setelah Muhyiddin melambakkan kedudukan dalam GLC dan lantikan duta rekaan bertaraf menteri kepada mereka.
Bayangkan jika tiada apa-apa yang disogokkan ke mulut dan dilapikkan ke punggong Ahli-Ahli Parlimen itu?
Berdasarkan jumlah 114 ini juga kita sudah tahu mengapa Muhyiddin tidak berani membenarkan usul undi tidak percaya dibawa terhadapnya pada sessi Parlimen kali ini.
Hakikatnya, jika usul undi tidak percaya dibentangkan, hampir pasti Muhyiddin akan tergolek dengan mencatat rekod sebagai Perdana Menteri paling singkat dalam sejarah negara kerana hanya tiga atau empat peralihan undi saja diperlukan untuk menjatuhkannya.
Selain itu, dengan jumlah 114 Ahli Parlimen bersamanya sekarang, Muhyiddin dengan sendirinya semakin tidak selesa untuk menghadapi sidang Parlimen pada 13 Julai depan.
Malah, angka ini sebenarnya membuatkan beliau semakin diserang demam sejuk untuk menghadapi cabaran yang bakal mendatang pada Julai akan datang.
Segalanya mungkin boleh berlaku menjelang sidang Julai nanti, lebih-lebih lagi dalam keadaan ekonomi tambah merudum dan kebangkitan rakyat mungkin makin terserlah akibat ramai yang hilang pekerjaan dan kelaparan, barangkali senang-senang lima enam Ahli Parlimen kerajaan yang akan berubah pendirian.
Di pihak pembangkang pula, keadaan itu sentiasa memberi kelebihan kepada mereka untuk terus memberi tekanan bagi menukar kerajaan.
Pokoknya, jumlah 114 ini bukanlah angka yang selamat buat Muhyiddin, tetapi jumlah yang akan terus membuatnya tidak tidur lena selepas ini.
(ShahbudinHusin 18/05/2020)

0

0

votes
Article Rating
Kongsikan artikel ini


BAGAIMANA JIKA MUHYIDDIN DIPECAT DARIPADA BERSATU?

Berdasarkan rakaman audio mesyuarat MPT Bersatu yang dibocorkan serta perkembangan semasa, adalah jelas Muhyiddin Yassin selaku Presiden parti telah melakukan dua kesalahan disiplin yang serius.
Kesalahan pertama, membawa Bersatu keluar daripada PH tanpa kebenaran serta izin parti secara sah.
Ini berdasarkan keputusan sama ada Bersatu perlu keluar PH atau tidak adalah bergantung persetujuan akhir Tun Mahathir Mohamad sebagai Pengerusi di mana dalam mesyuarat MPT pada 23 Februari itu telah dibuat ketetapan agar beliau diberi masa seminggu untuk membuat keputusan mengenainya.
Dan sehingga hari ini, Tun Mahathir tidak pernah memberi kata putus bersetuju untuk Bersatu keluar PH.
Dengan yang demikian, tindakan Muhyiddin mengumumkan Bersatu keluar PH pada 24 Februari lalu adalah sesuatu yang tidak sah dan salah dari segi disiplin parti.
Kedua, selepas keluar PH dan membawa dirinya bersama sebahagian Ahli Parlimen Bersatu untuk bergabung dengan UMNO, BN, Pas dan GPS membentuk kerajaan, semalam Muhyiddin sekali lagi melakukan kesalahan disiplin dengan menandatangani memorandum persefahaman bagi penubuhan PN secara rasmi.
Hakikatnya, tindakan Muhyiddin menandatangani MOU itu tidak bersandarkan sebarang keputusan parti dan dengan itu beliau tidak berhak menandatanganinya atas nama Bersatu.
Berikutan itu, kedua-dua kesalahan yang dilakukan Muhyiddin ini sudah pun dilaporkan kepada Lembaga Disiplin Bersatu untuk disiasat dan disyorkan tindakan sewajarnya.
Atas kedudukannya selaku Presiden Bersatu dan dua jenis kesalahan yang dilakukannya itu, adalah jelas ia suatu bentuk kesalahan yang serius dan dengan itu, jika didapati bersalah, sudah barang tentu hukumannya juga adalah berat.
Dalam hal ini, adalah tidak mustahil, jika didapati bersalah, Muhyiddin boleh diambil tindakan sama ada digantung keahlian atau dipecat daripada Bersatu.
Oleh kerana Muhyiddin sekarang sudah menjadi Perdana Menteri, bagaimana dengan kedudukannya jika beliau akhirnya dipecat daripada Bersatu?
Adakah rakan-rakan dalam PN akan menolaknya juga sebagai Perdana Menteri kerana beliau sudah jadi tidak berparti?
Atau, dengan pemecatan itu akan mendorong Muhyiddin memilih untuk kembali menyertai UMNO?
Jika beliau masuk UMNO, adakah semua penyokongnya dalam Bersatu, termasuk yang memegang jawatan sebagai Ahli Parlimen, turut sedia menyertai UMNO?
(Shahbudindotcom 18/05/2020)

0

0

votes
Article Rating
Kongsikan artikel ini


MOU TUBUH PN PETANDA MUHYIDDIN SENTIASA DIHANTUI KETAKUTAN

Tanpa angin, tanpa mesyuarat, tanpa perjumpaan, tanpa berbuka puasa bersama dan secara tiba-tiba saja keluar kenyataan bersama enam parti menyokong penubuhan Perikatan Nasional atau PN melalui kerjasama gabungan parti-parti politik.
Kenyataan bersama itu ditandatangani oleh Muhyiddin Yassin, Presiden Bersatu; Ahmad Zahid Hamidi, Pengerusi BN; Hadi Awang, Presiden Pas; Abang Johari Haji Openg, Pengerusi GPS; Maximus Ongkili, Presiden PBS dan Presiden STAR, Jeffrey Kitingan.
Tetapi, kenyataan bersama ini bukanlah suatu perjanjian, sebaliknya hanya suatu bentuk pemakluman atau memorandum persefahaman atau MOU semata-mata.
Di dunia realiti, terutama ketika mengiringi lawatan Perdana Menteri atau Timbalan Perdana Menteri ke luar negara, MOU perniagaan yang ditandatangani barangkali hanya kurang 10 peratus yang berjaya dijadikan kenyataan, manakala selebihnya kekal sebagai MOU saja tanpa sebarang kemajuan.
Apakah MOU menyokong penubuhan PN ini akan menjadi kenyataan?
Hakikatnya, sukar menjangkakan ia akan menjadi kenyataan kerana UMNO yang merupakan blok terbesar dalam kerajaan tebuk atap ini sejak awal lagi memang tidak sedia untuk kekal lama dalam kerajaan PN yang tidak berdaftar ini atau selama-lamanya berketuakan Muhyiddin.
Zahid Hamidi, timbalannya, Mohamad Hasan dan Najib Razak tanpa berselindung mengatakan kerjasama UMNO dalam PN dan sokongan kepada Muhyiddin selaku Perdana Menteri hanyalah sehingga Parlimen dibubarkan saja.
Selepas itu dan untuk menghadapi PRU15, UMNO tidak ingin lagi bersama Bersatu, sebaliknya hanya ingin bekerjasama dengan Pas melalui Muafakat Nasional atau MN yang telah dimuafakati sebelum itu.
Zahid Hamidi selaku Pengerusi BN baru-baru ini menegaskan bahawa pendaftaran PN sebagai sebuah gabungan politik perlu melalui proses tertentu dalam parti-parti gabungan itu terlebih dahulu.
Walaupun tidak dihuraikan proses tertentu itu, ia dalam erti kata lain bermaksud, BN dan parti komponennya tidak akan semudah itu untuk bersetuju dengan penubuhan PN.
Setiausaha Agung BN, Annuar Musa dalam dalihnya berkata, PN tidak perlu tergesa-gesa untuk didaftarkan kerana tarikh PRU15 masih lama lagi.
Ehhh….sekarang sudah pertengahan tahun 2020, adakah tahun 2023 di mana PRU15 selewat-lewatnya mesti diadakan mahu dikata masih lama lagi?
Sementara itu, Pas pula langsung tidak pernah berbunyi apa-apa mengenai PN dan ratib mereka, sama juga seperti UMNO, adalah tentang MN dan bukan tentang PN.
Alih-alih, sehari sebelum Sidang Parlimen diadakan, tiba-tiba keluar kenyataan bersama tentang adanya MOU menyokong penubuhan PN?
Apa yang Muhyiddin mahu tunjukkan daripada semua ini?
Apakah beliau ingin membuktikan bahawa sebelum pembukaan Sidang Parlimen dirasmikan oleh Yang Dipertuan Agong pagi ini, sokongan majoriti yang dimilikinya sudah lebih daripada 112 Ahli Parlimen?
Jika begitu, adakah sebelum MOU ini ditandatangani, sokongannya masih tidak mencukupi?
Tetapi, yang lebih pelik lagi ialah tindakan Muhyiddin menunjuk-nunjuk sokongan yang dimilikinya ini sebenarnya tidak memberi kesan apa-apa kepada sesiapa pun juga.
Ini kerana Sidang Parlimen sessi ini hanya ada titah perasmian saja dan pembentangan sebarang usul, termasuk usul tidak percaya sudah ditiadakan olehnya sendiri melalui penggunaan kuasa selaku Ketua Majlis Dewan Rakyat.
Jadi, untuk apa ditunjuk-tunjuk kekuatan yang dimilikinya kalau tidak ada usul tidak percaya dan tiada undian untuk membuktikan sokongan yang dimiliknya?
Ternampak dalam ini Muhyiddin masih dihantui dan diburu ketakutan tentang sokongan Ahli-Ahli Parlimen terhadapnya, meskipun mereka sudah diberi pelbagai jawatan serta kemewahan dalam kerajaan.
Kesiannnnnn kan???
(ShahbudinHusin 18/05/2020)

0

0

votes
Article Rating
Kongsikan artikel ini


KERAJAAN ‘PASIR DUA BUTIR’ MUHYIDDIN TAK MUNGKIN DAPAT BERFUNGSI BAIK, WAJAR BERUNDUR SEGERA

Jika pada sebelah pagi di Dewan Rakyat semalam, sokongan Ahli-Ahli Parlimen terhadap Muhyiddin Yassin didapati berjumlah 114 berdasarkan jumlah yang duduk di barisan kerajaan, hanya beberapa jam kemudian ia telah berkurangan menjadi 113.
Ia berikutan Ahli Parlimen Sri Aman Sarawak, Masir Kujat berkata, tempat duduknya yang diletakkan di barisan kerajaan bukan berdasarkan pilihannya.
”Tempat duduk saya telah ditetapkan oleh Parlimen, saya tidak mempunyai pilihan selain duduk di tempat yang telah ditetapkan untuk saya.
“Tetapi, saya ingin menjelaskan bahawa saya adalah Anggota Majlis Presiden Parti Sarawak Bersatu atau PSB dan PSB adalah parti pembangkang di peringkat persekutuan dan negeri,” tegasnya.
Dengan jumlah 113 itu, bermakna Muhyiddin hanya mempunyai dua majoriti saja di Parlimen sekarang ini.
Ini adalah suatu kedudukan yang sangat lemah, lekeh, haprak serta tidak pernah dialami oleh mana-mana Perdana Menteri sebelum ini.
Dengan kata lain, kerajaan PN pimpinan Muhyiddin ini layak digelar sebagai “kerajaan pasir dua butir” sebagaimana pernah didialogkan oleh Seniman Agung P Ramlee dalam salah sebuah filemnya.
Melihat kedudukan kerajaan yang sangat lemah ini, Muhyiddin tidak mungkin dapat berfungsi dengan baik sebagai Perdana Menteri kerana tidak ada sesiapa mempunyai keyakinan terhadapnya.
Pelabur luar dan dalam negeri, kakitangan awam, kelompok perniagaan dan orang awam, malah penganggur, lepasan univiersiti serta budak-budak sekolah pun tidak punya keyakinan yang sama.
Di Parlimen pula, selain usul undi tidak percaya sudah diterima dan bakal dibentangkan pada sessi Dewan Rakyat Julai akan datang lebih mungkin berjaya untuk menjatuhkannya, segala rang undang-undang dan usul kerajaan juga sukar untuk diluluskan.
Dua atau tiga orang Ahli Parlimen kerajaan tidak hadir, ia dengan sendirinya menyebabkan usul dan rang undang-undang kerajaan tersekat daripada dilaksanakan.
Akhirnya, kerajaan akan jadi tempang, tiada penambahbaikan serta tiada pembaharuan.
Belanjawan 2021 yang dibentangkan pada 5 Oktober nanti, jika sekiranya Muhyiddin terus cuba berdalih dan menyekat usul undi tidak percaya terhadapnya yang sepatutnya diberi ruang pada sessi Julai, turut boleh ditolak oleh pembangkang sebagai salah satu cara untuk menjatuhkan beliau.
Pendeknya, dengan majoriti hanya dua undi yang dimilik Muhyiddin sekarang, macam-macam cara dan usaha boleh dilakukan untuk menampakkan ketidakupayaan dan ketidakstabilan kerajaan yang dipimpinnya, seterusnya menjadikan beliau jatuh bagai nangka busuk.
Lebih mungkin, dengan ketidaktentuan dan ketidakstabilan itu, usaha mendaftarkan PN sebagai sebuah gabungan politik yang sah juga akan terhalang sama, walaupun memorandum persefahaman mengenainya sudah dipersetujui pada Ahad lalu bersama enam parti politik.
UMNO dan BN yang menpunyai jumlah Ahli Parlimen terbesar dalam PN iaitu 43 tentu saja tidak mahu “menggantung diri” dengan merelakan diri mereka terperangkap dalam gabungan yang tidak stabil itu.
Lebih baik UMNO dan BN menumpukan kerjasama politik mereka dengan Pas melalui MN dan melupakan PN begitu saja.
Sebab itu, dengan kedudukan paling buruk yang pernah dialami berbanding mana-mana Perdana Menteri sebelum, tidak banyak pilihan yang tinggal di tangan Muhyiddin.
Adalah tidak bermoral jika beliau terus cuba bertahan dengan kedudukannya, tetapi mengorbankan masa depan rakyat dan ekonomi negara ke kancah yang boleh memberi kemusnahan kepada semua.
Meletak jawatan dan berundur secara baik adalah satu-satu pilihan terbaik yang wajar diambilnya sekarang kerana sebelum usul undi tidak percaya, jika ada dua orang Ahli Ahli Parlimen sedia mengumumkan secara terbuka menolak kepimpinanya dalam waktu terdekat ini, kejatuhannya jauh lebih memalukan lagi.
Berundur sajalah Bang Din – berehat, tumpu pada keluarga dan utamakan kesihatan sendiri.
(Shahbudindotcom 19/05/2020)

0

0

votes
Article Rating
Kongsikan artikel ini


PENYINGKIRAN TUN M DARIPADA BERSATU TIDAK BERI KEUNTUNGAN KEPADA MUHYIDDIN

Walaupun penyingkiran Tun Mahathir Mohamad sebagai Pengerusi Bersatu melalui keputusan yang dibuat oleh Jabatan Pendaftar Pertubuhan atau RoS masih boleh dipertikaikan, tetapi itulah sebenarnya satu-satunya pilihan yang ada di tangan Muhyiddin Yassin untuk menguasai parti itu.
Memang benar Tun Mahathir ada meletakkan jawatan sebagai Pengerusi Bersatu pada 24 Februari lalu tetapi mesyuarat tergempar MPT Bersatu pada 25 Februari yang dipengerukan oleh Muhyiddin kemudiannya menolak perletakan itu serta merayu agar beliau kembali semula memegang jawatan tersebut.
Susulan itu, pada 27 Februari, sebagaimana yang diumumkan oleh Setiausaha Agung Bersatu, Marzuki Yahya, Tun Mahathir setuju menerima rayuan MPT itu dan disahkan kembali semula menjadi Pengerusi Bersatu.
Kenapa sekarang RoS hanya menerima perletakan jawatan Tun Mahathir saja, tetapi tidak mengambil kira penolakan MPT Bersatu dan setujunya beliau untuk kembali memimpin Bersatu?
Jawabnya mudah saja iaitu RoS ialah sebuah jabatan yang terletak di bawah Kementerian Dalam Negeri di mana menterinya, Hamzah Zainuddin adalah bekas pemimpin UMNO yang melompat kepada Bersatu selepas PRU14 lalu dan baru-baru ini dilantik oleh Muhyiddin menjadi Setiausaha Agung Bersatu yang memihak kepadanya.
Berdasarkan itu, tentulah tidak menghairankan jika RoS yang terletak dibawah pengawasan Hamzah akan berbuat sesuatu yang memihak kepada Muhyiddin.
Penyingkiran Tun Mahathir ini tidak lain adalah bertujuan agar kedudukan Muhyiddin sebagai Pemangku Pengerusi Bersatu berikutan kekosongan yang ditinggalkan oleh bekas Perdana Menteri itu dapat disahkan.
Bermakna sekarang, selain sebagai Presiden, Muhyiddin juga adalah Pemangku Pengerusi Bersatu sehingga pemilihan parti diadakan tidak lama lagi.
Tetapi, dengan kedua-dua jawatan itu dalam pegangannya, Muhyiddin bukan saja sudah boleh mengurus perjalanan parti untuk mengadakan permilihan, tetapi juga memanggil mesyuarat MPT.
Dengan yang demikian, dalam mesyuarat MPT Bersatu selepas ini atau sebelum berlangsungnya pemilihan parti, Muhyiddin sudah hampir pasti akan memecat Tun Mahathir sebagai ahli parti itu.
Ini bermakna, walaupun Tun Mahathir sudah diumumkan menang tanpa bertanding sebagai Pengerusi Bersatu bagi sessi 2020-2023, kemenangan itu tidak akan bermakna kerana beliau akan dipecat terlebih dahulu sebelum pemilihan diadakan.
Di sinilah memperlihatkan bagaimana Muhyiddin tidak melepaskan peluang memanfaatkan kuasa yang ada melalui Hamzah yang dilantiknya sebagai Menteri Dalam Negeri dan Setiausaha Agung Bersatu bagi membolehkannya menguasai parti itu secara mutlak.
Namun demikian, kejayaan Muhyiddin menguasai parti itu melalui kuasa RoS ini tidak memberi apa-apa kelebihan kepadanya untuk menghadapi cabaran yang boleh menjatuhkannya sebagai Perdana Menteri.
Cabaran yang lebih utama dan bahaya yang harus dihadapi oleh Muhyiddin ialah usul undi tidak percaya terhadapnya di Parlimen yang akan dibawa oleh Tun Mahathir pada Julai akan datang dan bukannya pemilihan dalam Bersatu di mana beliau akan dicabar oleh Mukhriz bagi jawatan Presiden.
Meskipun Muhyiddin berjaya menguasai Bersatu dan memecat Tun Mahathir misalnya, jumlah Ahli Parlimen yang menyokongnya tidak akan bertambah sama sekali.
Mereka yang menyokong Tun Mahathir daripada Bersatu tetap juga akan bersama dengan bekas Perdana Menteri itu.
Sekaligus ini bermakna, dalam kedudukan majoritinya di Parlimen hanya dua, menyingkirkan Tun Mahathir daripada Bersatu tidak akan menjadikan Muhyiddin bertambah kuat atau bertambah jumlah undi dalam usul tidak percaya itu nanti.
Dengan tersingkirnya Tun Mahathir secara sebegitu rupa daripada Bersatu, selain simpati terhadapnya boleh jadi bertambah, beliau juga boleh menyertai mana-mana parti selepas ini.
Di dalam PH, kalau pun bukan menyertai PKR atau DAP, mungkin Tun Mahathir akan memilih untuk masuk Amanah sebagai platform barunya meneruskan perjuangan.
Lebih daripada itu, dengan Tun Mahathir menyertai mana-mana parti selepas ini, berdasarkan tinjauan rambang dengan beberapa pihak dalam Bersatu, dijangka sekitar 60 peratus daripada ahli Bersatu akan turut keluar parti untuk bersama dengan bekas Perdana Menteri itu.
Akhirnya, apa yang tinggal dalam Bersatu dan apa untungnya kepada Muhyiddin dengan dapat menguasai Bersatu?
Di ketika yang sama, undi tidak percaya di Parlimen tetap jalan seperti biasa, malah bersama mood rakyat menolak “kerajaan pasir dua butir” Muhyiddin yang begitu amat ketara sekali ketika ini, kejatuhannya ternampak sukar ditahan lagi.
(Shahbudindotcom 19/05/2020)

0

0

votes
Article Rating
Kongsikan artikel ini


“AUDIO DISUNTING, SAYA CABAR KELUARKAN RAKAMAN PENUH”

Ada yang berniat jahat menyebarkan klip audio saya yang jelas disunting.
Saya cabar mereka keluarkan rakaman penuh mesyuarat MPT.
Saya kekal setia bersama rakan rakan yang berjuang dengan saya sebelum PRU-14.
Kalau betul saya mahu mengkhianati mandat rakyat, saya boleh lakukan dahulu apabila dicalonkan sebagai Perdana Menteri Perikatan Nasional.
Saya tolak. Susah & senang, kita bersama.
Tun Mahathir Mohamad
Pengerusi Bersatu
20 Mei 2020.

0

0

votes
Article Rating
Kongsikan artikel ini


MUHYIDDIN AKAN HAPUS JAWATAN PENGERUSI BERSATU?

Setelah berjaya menjadi Pemangku Pengerusi Bersatu dengan bantuan RoS, kemudian dijangka memecat Tun Mahathir Mohamad dan selepas itu menjalankan proses pemilihan parti, apa seterusnya yang akan dilakukan oleh Muhyiddin Yassin?
Dalam keadaan semua dalam kawalannya, mungkin juga diikuti dengan pemberian jawatan-jawatan dalam GLC kepada pimpinan Bersatu di peringkat pusat, negeri dan bahagian, kalau pun Mukhriz Mahathir tidak turut dipecat bersama bapanya, Muhyiddin dijangka tidak lagi berdepan masalah mengekalkan jawatan Presiden Bersatu yang disandangnya sekarang.
Tetapi, adalah dijangkakan Mukhriz yang baru-baru ini kehilangan jawatan Menteri Besar Kedah, hampir pasti akan turut dipecat keahliannya daripada Bersatu.
Dengan yang demikian, Muhyiddin pasti akan menang percuma untuk mengekalkan jawatannya dalam pemilihan nanti.
Makna kata, sebagaimana jawatan Perdana Menteri diperolehinya melalui tebuk atap, jawatan Pemangku Pengerusi Bersatu melalui tingkap, mengekalkan jawatan Presiden pula bakal diraihnya dengan cara menutup pintu cabaran lawan secara rapat dan ketat.
Maka, selepas pemilihan Bersatu nanti, berjayalah Muhyiddin menguasi Bersatu sepenuhnya, walaupun mungkin keahlian parti selepas itu tidak lagi seramai mana.
Jawatan Pengerusi Bersatu yang sepatutnya diisi oleh Tun Mahathir kerana telah menang tanpa bertanding, namun disebabkan beliau dijangka akan dipecat sebelum pemilihan diadakan, ia dipercayai akan dibiarkan kosong buat beberapa ketika sebelum kemudiannya jawatan itu akan dimansuhkan sama sekali.
Tanpa wujud lagi jawatan pengerusi, bermakna Muhyiddin selaku Presidenlah yang paling berkuasa dalam Bersatu selepas ini.
Mengimbas kembali proses awal penubuhan parti itu, seseorang yang rapat dengan Muhyiddin pernah memberitahu, Ahli Parlimen Pagoh itu sejak awal tidak berapa setuju dengan adanya jawatan pengerusi dalam Bersatu.
Muhyiddin sebaliknya mencadangkan jawatan pengerusi itu lebih sesuai digantikan dengan jawatan penasihat saja.
Beliau berhujah jawatan pengerusi itu, lebih-lebih lagi kerana ia disandang oleh Tun Mahathir, seolah-olah membayangi kedudukannya sebagai presiden parti.
Namun, seseorang yang rapat dengan Muhyiddin tadi berserta beberapa yang lain akhirnya berjaya meyakinkan Presiden Bersatu itu agar bersetuju dengan kewujudan jawatan pengerusi itu.
Alasan yang diberikan ialah supaya Tun Mahathir dengan jawatan Pengerusi lebih menampakkan peranannya yang sebenar untuk menarik sokongan rakyat kepada parti itu berbanding jika hanya berjawatan sebagai Penasihat Bersatu.
Lagi pula, pengaruh dan aura Tun Mahathir lebih diperlukan untuk memperlihatkan Bersatu sebagai pengganti kepada UMNO.
Yang kedua, Muhyiddin juga diyakinkan bahawa oleh kerana ketika penubuhan Bersatu pada 2016 itu Tun Mahathir sudah berusia 91 tahun, bekas Perdana Menteri dipercayai tidak mungkin hidup lama lagi di dunia ini.
Hanya setelah diyakinkan demikian, difahamkan barulah Muhyiddin kemudiannya mengalah dan sedia menerima wujudnya jawatan pengerusi dalam Bersatu.
Sekarang, setelah menjadi Perdana Menteri, berbalah pula dengan Tun Mahathir dan seterusnya dapat menerobos tingkap untuk duduk sebagai Pemangku Pengerusi Bersatu, adalah mustahil jika Muhyiddin tidak berbuat apa-apa, apa lagi sanggup membiarkan bekas Perdana Menteri itu kembali sebagai Pengerusi Bersatu yang bermakna akan terus wujud gangguan terhadapnya dalam menguasai parti.
Memecat Tun Mahathir serta menjadikan kemenangannya tanpa bertanding jawatan Pengerusi sebagai sesuatu yang sia-sia dan seterusnya menghapuskan jawatan pengerusi adalah rangkuman pilihan paling logik buat Muhyiddin, bukan saja untuk memastikan Bersatu secara mutlak berada dalam kawalannya, tetapi juga untuk menunaikan perasaan terpendam dan tidak selesanya selama ini dengan kewujudan jawatan yang disandang oleh bekas Perdana Menteri itu.
(Shahbudindotcom 20/05/2020)

0

0

votes
Article Rating
Kongsikan artikel ini


KERAJAAN PIMPINAN MUHYIDDIN KERAJAAN BERMORAL RENDAH?

Selain rapuhnya kerajaan pimpinan Muhyiddin Yassin kerana hanya ada majoriti dua undi di Parlimen, adanya “enam jahaman” dalam kumpulan mereka yang menyokongnya turut menjadi persoalan besar di kalangan masyarakat ketika ini.
Dengan melambakkan jawatan menteri, timbalan menteri, pengerusi GLC dan duta bertaraf menteri kepada penyokong-penyokongnya, kemampuan hanya memperolehi sokongan 113/222 jumlah Ahli Parlimen juga adalah sesuatu yang sungguh memalukan buat Muhyiddin.
Dalam hal ini, cuba bayangkan apa jadi jadi jika beliau tidak melakukan pemberian jawatan dan kedudukan kepada Ahli-Ahli Parlimen tersebut?
Mampukah beliau bertahan sehingga sekarang?
Dengan ini juga bermakna hakikat bahawa Muhyiddin tidak ada majoriti sejak awal lagi semakin sukar untuk disanggah.
Sokongan “cukup-cukup makan” yang ada padanya, itu pun setelah melambakkan jawatan serta kedudukan, sebagaimana beberapa kali disebut sebelum ini, adalah keadaan yang tidak pernah dialami oleh mana-mana Perdana Menteri selain Muhyiddin.
Realitinya, kerajaan PN yang juga pertama kali gabungan tidak berdaftar menjadi kerajaan dan dipimpin oleh Muhyiddin ini, adalah yang paling lemah serta rapuh dalam sejarah negara.
Lebih daripada itu, yang turut mengaibkan lagi ialah daripada 113 sokongan yang ada itu, enam daripadanya adalah Ahli Parlimen yang sedang didakwa di mahkamah atas kesalahan rasuah, pecah amanah dan penggubahan wang haram.
Kumpulan yang disebut “enam jahanam” itu ialah Ahmad Zahid Hamidi (Bagan Datuk), Najib Razak (Pekan), Tengku Adnan Tengku Mansor (Putrajaya), Abdul Azeez Rahim (Baling), Ahmad Maslan (Pontian) dan Bung Mokhtar Radin (Kinabatangan).
Kesemua mereka sedang menghadapi perbicaraan dengan ada antaranya masih di peringkat pendakwan dan selebihnya sudah dalam peringkat membela diri.
Walaupun kita selalu berpegang kepada prinsip bahawa seseorang itu tidak dianggap bersalah selagi tidak dibuktikan bersalah, tetapi majoriti rakyat secara umumnya berpendapat kes-kes mereka itu adalah kes yang “straightforward” dan hampir pasti lekat dengan sabitan bersalah apabila sampai waktunya nanti.
Dengan yang demikian, tidakkah kerajaan pimpinan Muhyiddin ini boleh dianggap moralnya begitu rendah di mata rakyat?
Persoalan lain ialah apa jadi kepada kedudukan Muhyiddin sebagai Perdana Menteri yang majoritinya sekarang hanya dua jika dua atau lehih daripada “enam jahanam” itu didapati bersalah oleh mahkamah?
Dalam erti kata lain, pentingnya “enam jahanam” kepada jangka hayat Muhyiddin sebagai Perdana Menteri adalah sesuatu yang tidak boleh dinafikan begitu saja.
Selain Muhyiddin sedar pentingnya “enam jahanam” itu kepada kedudukannya sebagai Perdana Menteri, “enam jahanam” juga turut sama pentingnya mereka kepada kedudukan Muhyiddin.
Ini bermakna, selain tekanan untuk melepaskan mereka itu boleh jadi sentiasa hebat dan diperhebatkan, kebimbangan ramai juga apakah Muhyiddin benar-benar mampu sepanjang masa mengelakkan dirinya untuk tidak campurtangan dalam kes mereka itu?
(ShahbudinHusin 21/05/2020)

0

0

votes
Article Rating
Kongsikan artikel ini


SELEPAS MUHYIDDIN DIKUARANTIN, SIAPA PANGKU TUGAS PM DAN SIAPA SAMPAIKAN PERUTUSAN HARI RAYA MALAM ESOK?

Lewat petang tadi, Pejabat Perdana Menteri mengeluarkan kenyataan media yang memaklumkan Muhyiddin Yassin kini dikuarantin selama 14 hari berikutan mesyuarat pasca kabinet yang dipengerusikannya semalam turut dihadiri oleh seorang pegawai yang disahkan positif Covid-18.
Namun demikian, Muhyiddin yang telah menjalani saringan kemudiannya disahkan negatif Covid-19.
Tempoh kuarantin di rumah selama 14 hari bermula petang ini yang dijalani oleh Perdana Menteri adalah sebagai mematuhi Perintah Pengawasan dan Pemerhatian bagi Kontak Covid-19 (Seksyen 15(1) Akta 342).
Berikutan itu, kini timbul persoalan siapa yang akan menjalankan tugas-tugas Perdana Menteri selama tempoh 14 hari mendatang ini?
Adakah Azmin Ali, Menteri Kanan yang dianggap paling kanan akan diberi tugas menjalankan tugas-tugas Perdana Menteri?
Atau empat menteri kanan sedia ada akan berkongsi mengambil alih tugas Perdana Menteri?
Namun demikian, Muhyiddin sebelum ini ada menyebut bahawa Azmin Ali, salah seorang Menteri Kanan yang dilantiknya akan mempengerusikan mesyuarat kabinet sepanjang ketiadaannya.
Ini bermakna, hampir pasti mesyuarat kabinet pada minggu depan akan dipengerusikan oleh Azmin.
Tetapi, bagaimana dengan perutusan Hari Raya Aldil Fitri Perdana Menteri yang biasanya dibuat secara langsung pada malam esok?
Adakah Azmin juga akan menggantikan Muhyiddin?
Auwww….apa reaksi UMNO agaknya jika itu berlaku?
(Shahbudindotcom 22/05/2020)

0

0

votes
Article Rating
Kongsikan artikel ini


BAHAYA BILA ‘CENDEKIAWAN BERHINGUS’ JADI PEMIMPIN

1. Saya rasa Wan Saiful Wan Jan dan Wan Ahmad Faysal contoh telah hilang arah akan perjuangan Bersatu. Malangnya sikap mereka ini bukan eksklusif buat mereka sahaja, malah terpakai juga buat ahli parlimen puak muhajirun yang menyertai Bersatu selepas PRU 14.
2. Tetapi, memandangkan penyertaan bidan terjun Labu dan Labi di waktu perjuangan Bersatu sudah berbuah, maka saya rasa ada baiknya saya menyekolahkan “cendekiawan berhingus” ini tentang budaya yang didokong Bersatu.
3. Bersatu ditubuhkan bukan semata-mata untuk menjatuhkan kerajaan Kleptocrat Najib. Bersatu ditubuhkan sebagai parti pilihan buat bangsa Melayu yang menekankan budaya Maruah Melayu dan bukan kerakusan Ketuanan Melayu.
4. Maruah Melayu inilah yang berteraskan peradaban (civilization) dan menonjolkab sifat-sifat yang beradab, bersopan, beralas bila bercakap, bermusyawarah bila bertindak dan bermasyarakat dalam hidup. Hak Melayu adalah bertujuan memperkasakan Maruah Melayu dan mengembalikan peradaban Melayu, bukan untuk memperjuangkan Ketuanan Melayu.
5. Sepatutnya penggabungan Bersatu dengan Pakatan Harapan melalui persepakatan dan kerjasama rakan-rakan lain iaitu DAP, Amanah dan PKR dengan tujuan sama untuk menubuhkan sebuah kerajaan bukan kleptokrat.
6. Namun, kerana sifat tamak dan pengecut mereka-mereka yan sewaktu dengan Labu dan Labi ini, maka Bersatu dimomokkan dengan bayangan DAP, lantas menghancurkan penggabungan tersebut. Ibarat marahkan nyamuk, bakar kelambu.
7. Adakah ini dinamakan pemimpin bermaruah? Pemimpin yang tanpa segan silu melanggar akujanji lalu menghukum mereka-mereka yang ingin berpegang kepada janji?
8. Undang-undang dan perjanjian adalah apa yang memisahkan kita daripada binatang. Rakyat serahkan amanah mereka kepada kita agar kita dapat memimpin and menerajui negara ini berlandaskan undang-undang tersebut.
9. Sekiranya perjanjian dilanggar, saya khuatir apa lagi yang akan Labu dan Labi dan sekutu-sekutu mereka tergamak lakukan terhadap undang-undang selepas ini.
10. Jelas sekali, Labu dan Labi menyertai Bersatu semata-mata kerana tamakkan kuasa dan bukan bagi memimpin rakyat. Matlamat perjuangan langsung diabaikan hanya kerana tamakkan kuasa politik bagi menjaja Ketuanan Melayu.
11. Inilah bahana apabila diambil cendekiawan berhingus sebagai pemimpin, agar dapat menebus Maruah Melayu. Akhirnya, makan tuan.
Tariq Ismail
Ahli no 00051
Ahli Majlis Pimpinan Tertinggi
Parti Pribumi Bersatu Malaysia
22 Mei 2020.

0

0

votes
Article Rating
Kongsikan artikel ini


KALAU ANAK TIRI NAJIB BOLEH DIBEBASKAN, KENAPA TIDAK DENGAN SHAHRIR SAMAD?

Melakukan representasi kepada Peguam Negara terhadap sesuatu tuduhan merupakan sebahagian proses biasa setelah segala dokumen kes diserahkan olih pihak pendakwaraya kepada peguambela tertuduh.
Peguambela saya akan meniliti semua bahan bukti dan dokumen kes yang dimiliki olih pihak pendakwa. Sebenarnya baru semalam pihak pendakwa raya serahkan baki dokumen kes dan senarai saksi mereka.
Representasi ini ialah peluang yang ada kepada pihak tertuduh untuk berhujah terhadap kekuatan bukti dan keutuhan tuduhan bersabit kegagalan saya tidak mengistiharkan penerimaan dana dari DS Najib, Presiden UMNO dan PM ketika itu.
Representasi saya tidaklah seperti dalam kes Reza Aziz yang membawa kepada persetujuan pihak tertuduh membayar pampasan kepada kerajaan.
Saya telahpun ditawarkan kompaun olih SPRM bersabit penerimaan dana sebanyak RM1 juta itu. Pegawai SPRM yang berjumpa saya untuk menyampaikan notis kompaun itu telah berkata kepada saya untuk menerima sahaja tawaran itu.
Selepas sudah menerima tawaran itu, dia kata bahawa saya bolih merundingkan jumlah yang perlu saya bayar dan kaedah pembayarannya, mahupun secara beransur-ansur kerana dia tahu yang saya tidak ada duit sangat.
Maklumlah kompaun sebanyak RM2.5 juta itu hampir sama dengan jumlah nilai aset saya yang berzakat.
Tapi soalnya bukan jumlah kompaun yang hendak dibayar. Ianya soal salah atau tidak saya menerima dana dari presiden parti saya.
Kalau saya bersetuju menerima tawaran kompaun itu, maknanya saya mengaku salah. Setahu saya dana yang diterima kerana politik dan berasas hubungan politik belum pernah didapati salah olih mana-mana mahkamah negara kita.
Ianya bukan soal wang tapi soal prinsip. Salah atau betul. Hanya mahkamah bolih menentukan kiranya kes saya dibawa ke perbicaraan.
Sesudah segala dokumen kes telah saya terima, bolih lah peguam-peguam saya meniliti dahulu kekuatan bukti yang ada di pihak pendakwa dan kebarangkalian mereka menang dalam perbicaraan kes saya ini.
Kesimpulan nya, representasi saya kepada Peguam Negara adalah berasaskan kepada fakta dan aspek perundangan. Bukan “settle” dengan membayar kompaun kepada SPRM.
Bagi 78 lagi entiti yang telah juga menerima tawaran kompaun bersama-sama saya dan Datuk Ahmad Maslan, nampaknya ianya macam senyap sahaja.
Biarlah kami berdua ke hadapan menghadapi cabaran ini. Kan ini politik.
Mas Ermiyatie pun senyap sahaja. Dinamakan olih Sarawak Report bersama saya dan Ahmad Maslan. Tapi senyap juga. Tak kan Sarawak Report tak betul? Dah jadi menteri PN pulak tu.
Tak pe. Saya dan Ahmad Maslan je. Politik kan.
Itupun, saya dengan cara saya. Ahmad Maslan dengan kaedah pilihannya.
Kiranya hujah-hujah dalam representasi terhadap kekuatan bukti dan keutuhan tuduhan terhadap saya ditolak olih Peguam Negara, Hakim Mahkamah Sesyen telah tetapkan perbicaraan pada 9 hari dalam bulan-bulan Oktober, November dan Disember.
Shahrir Samad
Bekas Ahli Parlimen Johor Bahru
22 Mei 2020.

0

0

votes
Article Rating
Kongsikan artikel ini


SAMBUTLAH EIDULFITRI INI DENGAN KEWASPADAAN, KESEDERHANAAN DAN KEINSAFAN – ANWAR

Assalamualaikum Warahmatullahi Wabarakatuh
Allahu Akbar, Allahu Akbar, Allahu Akbar Walillah Hil Hamd
Dengan izin dan limpah kurnia-Nya kita terus diberi kesempatan pada tahun ini untuk merayakan hari besar buat umat Islam dan hari kemenangan yakni Eidulfitri buat tahun 1441 Hijrah.
Eidulfitri juga bermakna kembali kepada fitrah kemuliaan insan yang murni setelah berentap dengan dugaan Ramadhan.
Pengajarannya adalah tekad meningkat amal ke arah makruf dan menolak kemungkaran rasuah dan pengkhianatan.
Bersamalah kita panjatkan kesyukuran ke hadrat Allah SWT atas segala nikmat dan ganjaran yang selayaknya buat umat.
Seperti yang semua sedia maklum, perayaan Eidulfitri adalah hari yang penuh kegembiraan di mana kita akan meluangkan masa bermaaf-maafan sesama keluarga, dan diisi dengan aktiviti ziarah menziarahi dalam upaya kita untuk memperteguh dan memperkuat silaturahmi.
Namun, perayaan Eidulfitri tahun ini ternyata berbeda dari dasawarsa-dasawarsa yang lalu tatkala kita terus terkesan dengan serangan dan dampak wabak Covid-19.
Musibah yang menimpa kita ini tidak pernah dialami kita sebelumnya.
Justeru dalam keghairahan kita menyambutnya, usah pula kita korbankan aspek-aspek kesihatan seperti pembatasan sosial atau pemakaian topeng muka.
Saya turut ingin menggesa agar perayaan Eidulfitri tahun ini harus disambut dengan kewaspadaan, kesederhanaan dan keinsafan.
Mutakhir ini kita dihadapkan dengan kemelut kepimpinan yang amat parah yang sedang bergulat dengan persoalan keabsahan dan cabaran ekonomi yang maha dahsyat.
Justeru apa yang dituntut kini adalah kebijakan yang inklusif dan progresif bagi merangkul kembali kekuatan ekonomi dan negara.
Akhir kalam ingin saya menyeru kepada semua warga agar kerukunan dan perpaduan terus dipupuk dan dirancakkan sesuai dengan norma baharu hari ini.
Marilah bersama kita berusaha, berikhtiar dan berdoa agar pelbagai krisis yang melanda negara hari ini dapat ditamatkan sesegera mungkin.
Mendoakan mudah-mudahan kita terus diberi kekuatan dan kesabaran.
Selamat menyambut Hari Raya Eidulfitri 1441 Hijrah kepada seluruh umat Islam di Malaysia.
Maaf zahir dan batin.
ANWAR IBRAHIM
23 Mei 2020.

0

0

votes
Article Rating
Kongsikan artikel ini


TIDAK BOLEHKAH NAJIB DILANTIK KETUA SIBER KERAJAAN BERTARAF MENTERI ATAU BELIAU MAHU JADI PM SEKALI LAGI?

Harus diakui ketika ini Najib Razak cukup terkehadapan dari segi menggunakan media sosialnya berbanding lain-lain pemimpin dalam gabungan tidak berdaftar PN untuk membela dan mempertahankan kerajaan.
Beliau jauh mendahului Perdana Menteri Muhyiddin Yassin, Presiden UMNO Zahid Hamidi, Presiden Pas, Hadi Awang, Menteri Komunikasi dan Multimedia, Saifuddin Abdullah dan semua pemimpin yang ada dalam PN.
Tidak cukup dengan itu, keberkesanan Najib menggunakan media sosial mempertahankan kerajaan juga lebih ke hadapan berbanding empat menteri kanan yang dilantik Muhyiddin, tidak kira sama ada menteri kanan paling kanan, menteri kanan terkiri atau menteri kanan yang tak bergerak ke kini dan ke kanan.
Semua mereka sekarang ini dikalahkan oleh Najib dari keberkesanan dan keaktifan memanfaatkan media sosial.
Malah, keaktifan dan keberkesanan Najib dalam mempertahan kerajaan juga jauh lebih baik dan berfungsi berbanding ketika beliau memegang jawatan Perdana Menteri dahulu.
Agaknya, pasukan yang membantunya sekarang benar-benar berfungsi dengan baik, berdisiplin dan rajin bekerja serta bukan lagi “team menghabiskan beras” yang pernah disebutnya sebelum ini.
Sekarang ini, melalui media sosialnya, semua isu ditapaunya dengan pantas dan berkesan.
Baik mempertahankan kerajaan, menyerang Tun Mahathir, membelasah pemimpin-pemimpin pembangkang, menyindir kerajaan lama PH, mempertahankan dan mempromosi dirinya sendiri, bahkan boleh dikata apa saja isu yang berbangkit yang menjadi perhatian ramai, daripada yang sebesar-besarnya hinggalah sekecil-kecilnya, semua diulasnya dengan baik.
Pendeknya, Najib kini adalah panglima siber paling mantap dan terkehadapan sekali di negara ini, terutama dari segi membela dan mempertahankan kerajaan.
Tetapi, peranan berkesan yang dimainkan Najib itu tidak pula pernah mendapat apa-apa pengiktirafan atau ucapan terima kasih daripada Perdana Menteri, Muhyiddin.
Dalam hal ini, tidak bolehkah Najib dilantik mengetuai mana-mana GLC atau dijadikan panglima siber bertaraf menteri sebagai mengiktiraf sumbangan dan peranannya membela kerajaan?
Begitu pun, ada yang berkata, Najib tidak boleh diberikan apa-apa jawatan kerana kes mahkamahnya sedang berjalan ketika ini.
Sebenarnya, sesuai dengan konsep seseorang itu tidak bersalah selagi tidak dibuktikan bersalah, tidak ada apa salahnya memberikan Najib apa-apa jawatan yang difikirkan sesuai dengan kedudukan dan peranan yang boleh digalasnya.
Oleh itu, kalau pun Muhyiddin tidak mahu melantiknya mengetuai mana-mana GLC, menjadikannya ketua siber kerajaan bertaraf menteri tentu tidak menjadi kesalahan?
Walaupun wang tidak pernah menjadi masalah dalam kehidupan Najib, setidak-tidaknya memberi pengiktirafan atau penghargaan yang tidak pernah diwujudkan sebelum ini – ketua siber kerajaan bertaraf menteri- tentu penting dalam hidup bekas Perdana Menteri itu.
Tambahan lagi, dengan pelbagai isu yang berlegar membelit kerajaan dan menghenyak Muhyiddin sekarang ini, beliau selaku Perdana Menteri seperti tidak dipertahankan oleh sesiapa daripada PN, baik oleh Bersatu, UMNO, Pas serta lain-lainnya dan seolah-olah juga PMO sendiri tiada unit medianya sendiri untuk mempertahankan boss mereka yang sedang dihentam kiri dan kanan.
Sementara pejuang siber pro UMNO turut banyak menghentam Muhyiddin, satu-satunya yang nampak telah berperanan serta boleh dipertingkatkan lagi peranannya membela kerajaan hanyalah Najib seorang.
Untuk itu, memberi pengiktifaran dan penghargaan kepada Najib bukan saja bersesuaian, malah tidak merupakan suatu kesalahan.
Selain itu, tidak kurang yang berkata, Najib tidak perlu semua jawatan, kedudukan dalam kerajaan atau apa-apa pengiktirafan kerana apa yang dilakukannya sekarang, selain untuk membersihkan namanya dan menjadikan dirinya sibuk, beliau juga diperkatakan sedang berjuang untuk menjadi Perdana Menteri sekali lagi.
Dikatakan dengan popularitinya yang lebih meningkat sekarang ini, jika UMNO dan Pas melalui Muafakat Nasional berjaya memenangi PRU akan datang, berdasarkan senarai pemimpin UMNO yang ada, hanya Najib saja yang paling layak menjadi Perdana Menteri.
Jika Tun Mahathir menjadi Perdana Menteri sebanyak dua kali melalui parti yang berbeza, bolehkah Najib juga menjadi Perdana Menteri untuk kali kedua, tetapi melalui parti yang sama?
(Shahbudindotcom 23/05/2020)

0

0

votes
Article Rating
Kongsikan artikel ini


SELAMAT HARI RAYA MAAF ZAHIR BATIN

Sempena 1 Syawal 1441H ini yang merupakan hari kemenangan bagi umat Islam, diucapkan Selamat Hari Raya Aidil Fitri dan Maaf Zahir Batin kepada semua pembaca dan pengunjung blog ini tak kira di mana juga anda berada.
Sesuai dengan sambutan lebaran tahun ini masih dalam suasana diancam wabak Covid-19, sambutan Hari Raya kali ini tentu saja disambut dengan serba kesederhanaan.
Tetapi, dalam kesederhanaan itu, sama-samalah kita mengekalkan kasih sayang terhadap keluarga, teman-teman dan sesama insan.
Juga tidak lupa, sayangilah negara ini, meskipun mungkin ada di antara kita berbeza cara dan pendekatannya.
Sekali lagi, Selamat Hari Raya Maaf Zahir Batin kepada semua.
SHAHBUDIN HUSIN
24 Mei 2020.

0

0

votes
Article Rating
Kongsikan artikel ini


“SESUATU YANG TIDAK ADIL ADALAH PINTU UNTUK KITA JADI LEBIH KUAT”

Selamat hari raya kepada semua.
Ini mungkin hari raya yang paling berbeza kita pernah lalui, tetapi kita selalunya berjaya menyesuaikan diri dengan cepat.
Setiap yang berlaku yang dikira susah pada hari ini, sebenarnya membina kekuatan dan ketahanan di masa akan datang.
Kita tidak tahu bagaimana buruk dan panjang keadaan ini akan berlanjutan. Kalau pun vaksin berjaya ditemui, ia akan mengambil masa yang panjang untuk sampai kepada semua.
Kemungkinan besar ekonomi akan mengambil masa yang panjang untuk pulih. Jumlah orang muda yang tidak mempunyai pekerjaan juga akan terus meningkat.
Usaha saya akan terus bertumpu kepada soal membantu yang muda mencari pekerjaan, membantu syarikat kecil mencari pekerja dengan lebih mudah dan membantu orang ramai mula berniaga secara kecil-kecilan.
Sebahagian dari jawapan kepada masalah-masalah ini bergantung kepada teknologi yang kita bangunkan.
Saya berdoa setiap dari kita diberikan ketenangan dan kebahagiaan untuk bersama-sama mereka yang tersayang di hari raya ini dan hari-hari yang mendatang.
Setiap yang berlaku, walau nampak tidak adil kepada kita hari ini, membuka pintu agar kita menjadi lebih kuat selepas ini, jika hanya kita belajar dari pengalaman yang tidak adil itu.
Selamat hari raya Aidilfitri.
RAFIZI RAMLI
Naib Presiden PKR

0

0

votes
Article Rating
Kongsikan artikel ini


MUHYIDDIN MENUTUP PENGKHIANATAN DENGAN PENGKHIANATAN

Ketika ini jika kita berbual-bual dengan penyokong dan pengampu Muhyiddin Yassin dalam Bersatu, sama ada mereka Ahli MPT, pimpinan negeri atau bahagian, rata-rata bernada suara yang sama iaitu perlunya Tun Mahathir Mohamad dipecat segera daripada parti itu.
Dengan sentimen yang sedemikian rupa, tidak mustahil dalam pemikiran Muhyiddin juga terpahat kecenderungan yang sama.
Tun Mahathir, setelah kini bukan lagi Perdana Menteri dan berbeza pendapat dengan Muhyiddin yang sekarang ini merupakan Perdana Menteri, seolah-olah dianggap tidak berguna lagi kepada Bersatu.
Anehnya, sebelum ini mereka yang sama inilah yang rata-rata mengatakan Tun Mahathir adalah merupakan nyawa sebenar kepada Bersatu.
Sejak awal Bersatu ditubuhkan sehingga berlakunya krisis dengan Muhyiddin, pandangan yang hampir mutlak ialah Tun Mahathir itu Bersatu dan Bersatu itu Tun Mahathir.
Pendeknya, jika tanpa Tun Mahathir dan hanya Muhyiddin yang menubuhkan Bersatu selepas beliau dipecat daripada UMNO dahulu, barangkali keahlian parti itu tidak sampai pun 100 orang jumlahnya.
Ternampak di sini bahawa yang sebenarnya nyawa untuk hidup mereka yang sekarang gila-gila menyokong dan mengampu Muhyiddin hanyalah semata-mata bergantung kepada siapa yang ada kuasa dan menjadi Perdana Menteri saja.
Siapa saja yang jadi Perdana Menteri dan ada kuasa, itulah ikutan mereka.
Siapa yang tiada lagi kuasa, bermusuh pula dengan Perdana Menteri, itulah juga musuh mereka.
Sebagaimana sudah banyak diulas dan ditulis oleh pelbagai pihak sebelum ini, Muhyiddin berjaya menjadi Perdana Menteri adalah semata-mata atas pengkhinatan yang sedia dilakukannya bersama kelompok-kelompok yang rakus dan telah ditolak pengundi pada PRU14 lalu.
Atas keghairahan dan ternampak peluang terbuka untuk mengambil kesempatan, Muhyiddin bukan saja mengkhianati mandat rakyat yang telah memberi kemenangan kepada PH untuk mentadbir negara sehingga tibanya tarikh PRU15, malah beliau mengkhianati PH dengan membawa keluar Bersatu daripada gabungan itu secara tidak sah.
Berdasarkan rakaman audio mesyuarat MPT Bersatu yang dibocorkan, adalah jelas tidak ada sebarang keputusan pernah dibuat untuk membawa keluar Bersatu daripada PH.
Apa yang diputuskan ialah setakat ada perbincangan mengenainya dengan kata akhirnya menyerahkan kepada Tun Mahathir selaku Pengerusi Bersatu untuk membuat keputusan muktamad mengenainya.
Tetapi, sementara Tun Mahathir tidak pernah memberi apa-apa kata putus mengenai hasrat Bersatu keluar PH itu, Muhyiddin sudah pun mengumumkan perkara tersebut lebih awal lagi.
Dengan itu, adalah jelas dan tanpa keraguan bahawa Muhyiddin telah melakukan pengkhianatan.
Sekarang ini dengan hasrat agar Muhyiddin dapat menguasai Bersatu serta dalam masa yang sama untuk mengenepikan Tun Mahathir yang dianggap suatu gangguan kepada Perdana Menteri, cubaan memecat beliau daripada Bersatu adalah satu lagi bentuk pengkhianatan yang seterusnya.
Beberapa tindakan Muhyiddin seperti melantik Hamzah Zainuddin sebagai Setiausaha Agung Bersatu yang baru, cubaan mengadakan mesyuarat MPT tanpa memanggil Tun Mahathir serta anaknya, Mukhriz dan menggunakan RoS untuk mengesahkan kedudukannya sebagai Pemangku Pengerusi Bersatu bagi menggantikan Tun Mahathir, semuanya adalah agenda yang boleh mengesahkan lagi tentang hasrat untuk menyisihkan bekas Perdana Menteri itu daripada Bersatu.
Dalam hal ini, Muhyiddin tidak dinafikan mempunyai kecenderungan ingin melakukan satu lagi pengkhianatan melalui usaha menyingkirkan Tun Mahathir daripada Bersatu dengan digalakkan lagi oleh penyokong dan pengampunya dalam parti itu.
Seolah-olah setelah beroleh kuasa dan ghairah untuk menutup pengkhianatan dengan terus melakukan pengkhianatan, Muhyiddin sendiri terlupa tentang peranan dan sumbangan besar Tun Mahathir dalam menghidupkan Bersatu selama ini.
Pelbagai alasan dan tohmahan dicipta bahawa Tun Mahathir telah melanggar disiplin parti yang kononnya telah pun bersetuju untuk membentuk kerajaan baru bersama Perikatan Nasional atau PN.
Namun, penyokong dan pengampu Muhyiddin terlupa agaknya bahawa sejak krisis kepimpinan parti itu bermula hingga kini dengan mesyuarat terakhir pada 23 Februari lalu, Bersatu tidak pernah mengadakan sebarang mesyuarat MPT dan dengan itu sudah tentu tiada apa-apa ketetapan mesyuarat pernah diputuskan untuk Bersatu membentuk kerajaan baru bersama PN.
Jadi, siapa yang melanggar disiplin parti sebenarnya?
Setelah melakukan beberapa pengkhianatan sebelum ini, sampai bila Muhyiddin mahu terus melakukan pengkhianatan demi pengkhianatan demi mempertahankan survival kuasanya yang rapuh ini?
(Shahbudindotcom 25/05/2020)

0

0

votes
Article Rating
Kongsikan artikel ini


NEGARAKU, NEGARAMU

(I)
Inilah negara ku, negara mu sekarang
Kononnya negara hukum yang adil
Kamu boleh lakukan jenayah
Mengubah wang haram
Kemudian pulangkan sebahagiannya
Dan engkau bisa lepas
Keluar mahkamah berlenggang riang
Ketawa tersenyum menuju ke bank
(II)
Malaysia ku, Malaysia mu
Kini tidak perlu lagi
Orang-orang profesional belajar
Tinggi-tinggi di universiti
Tidak perlu lagi
Ukuran merit, bijaksana dan amanah
Semua lembaga dan syarikat milik pemerintah
Serahkan saja kepada sang politikus uruskan
Kerana mereka ahli-ahli Dewan Rakyat
Yang setianya perlu diikat
Dengan jawatan dan ganjaran
(III)
Lihatlah apa yang terjadi
Pada parlimen negara ku, negara mu jua
Tinggi anggun tegak di atas bukit
Mencecah awan di langit
Tapi bersidang minggu lalu hanya beberapa minit
Namanya istiadat pembukaan
Sekadar mendengar titah ucapan
Perdana Menteri mu, Perdana Menteri ku jua
Takut bukan main
Pada bayangan gelapnya sendiri
Bimbang kerajaan pintu belakangnya tumbang
Hilang kepercayaan
Justeru tiga kali jadual sidang alami pindaan
(IV)
Maka inilah yang terjadi
Pada negara mu, negara ku sekarang
Yang menang jadi pembangkang
Yang kalah jadi kerajaan
Aneh bukan?
Suatu sistem demokrasi yang tunggang langgang
(V)
Jadi, angkara siapa ini semua?
Tidakkah kisah Si Kitol berulang semula?
Melaka jatuh ke tangan Portugis kerananya
Kini Sang Pengkhianat berpakat-pakat
jamuan makan malam besar di Hotel Sheraton
Mereka berkonspirasi meruntun mandat rakyat
tanpa kasihan belas
Di tengah-tengah badai puaka Covid-19
Hassan Abdul Karim
Ahli Parlimen Pasir Gudang
Selasa 26 Mei 2020.

0

0

votes
Article Rating
Kongsikan artikel ini


SATU LAGI PETANDA PENUBUHAN PN TIDAK AKAN JADI KENYATAAN

Di bawah ini adalah kenyataan Presiden UMNO, Ahmad Zahid Hamidi di laman Facebooknya berhubung lantikan Ahli-Ahli Parlimen kerajaan menerajui GLC dan agensi-agensi kerajaan.
~~~~~~~~~~~~~~~~~~~~~~~~~~~~~~~~~~~
UMNO mengucapkan tahniah kepada wakil-wakil rakyat dari kalangan UMNO, MCA, MIC dan PAS yang dilantik menjadi Pengerusi atau ahli-ahli Lembaga Pengarah GLC, GLIC, suruhanjaya serta agensi dan institusi-institusi milik atau berkaitan kerajaan.
Pelantikan tersebut adalah suatu amanah dan tanggungjawab bagi memastikan semua syarikat, agensi dan institusi berfungsi melaksanakan semua agenda serta aspirasi kerajaan dalam memajukan negara dan ekonomi rakyat terbanyak.
Ini dapat memastikan keterlibatan langsung pemimpin parti-parti gabungan Muafakat Nasional dalam Kerajaan Persekutuan untuk memantau perlaksanaan dasar dan perjalanan operasi syarikat-syarikat, agensi serta institusi kerajaan supaya dapat terus memastikan kebajikan rakyat dipelihara.
Sememangnya tradisi Kerajaan BN sebelum ni yang memacu ekonomi negara serta membangunkan sosioekonomi rakyat melalui keterlibatan GLCs dan GLICs dalam banyak projek-projek serta perniagaan strategik terutamanya pembangunan infrastruktur.
Saya minta semua Pengerusi serta ahli-ahli lembaga pengarah wakil Muafakat Nasional supaya berkhidmat dengan amanah dan berdedikasi.
Sememangnya komposisi lembaga pengarah syarikat kerajaan terdapat wakil-wakil lantikan politik bagi tujuan perlaksanaan dasar dan aspirasi parti pemerintah, tetapi saya yakin bahawa anggota pengurusan kanan iaitu ketua-ketua eksekutif dan pengarah urusan tetap dilantik dari kalangan profesional berasaskan merit, kelayakan, pengalaman serta kesesuaian bidang tugas mereka.
Insya-Allah ahli-ahli lembaga pengarah (bukan eksekutif) dapat memberi dokongan serta menyumbang idea-idea yang baik kepada pasukan pengurusan profesional dalam menambah baik operasi syarikat-syarikat kerajaan.
Selamat maju jaya.
Ahmad Zahid Hamidi
Presiden UMNO
27 Mei 2020.
~~~~~~~~~~~~~~~~~~~~~~~~~~~~~~~~~~~
Tetapi, apa yang pelik dalam kenyataan itu, kenapa Zahid Hamidi hanya menekankan tentang Muafakat Nasional atau MN saja dan tidak Perikatan Nasional (PN)?
Bukankah UMNO antara enam parti yang baru-baru ini menandatangani Memorandum Persefahaman atau MOU menyokong penubuhan PN?
Lalu, kenapa nama PN diabaikan, sebalilnya hanya nama MN yang diagung-agungkan oleh Zahid Hamidi?
Apakah ini satu lagi petanda bahawa Bersatu dan Muhyiddin Yassin akan diketepikan oleh UMNO dan MN, seterusnya penubuhan PN juga tidak akan menjadi kenyataan?
(Shahbudindotcom 27/05/2020)

0

0

votes
Article Rating
Kongsikan artikel ini